OIC gantung status utusan khas Sweden

ISTANBUL, 24 Julai- Pertubuhan Kerjasama Islam (OIC) mengumumkan pada Ahad bahawa status Utusan Khas Sweden dengan pertubuhan itu telah digantung.Menurut kenyataan OIC, pada mesyuarat luar biasa Jawatankuasa Eksekutif OIC yang diadakan 2 Julai lalu, Setiausaha Agung Hissein Brahim Taha telah diminta untuk mempertimbangkan tindakan terhadap negara-negara yang berlaku insiden mencemari al-Quran dan simbol Islam, termasuk menggantung status Utusan Khas“Setiausaha Agung mengalu-alukan langkah yang diambil oleh beberapa Negara Anggota untuk membantah serangan berulang terhadap kesucian Islam.“Beliau menyeru semua Negara Anggota untuk mengambil keputusan berdaulat yang dianggap wajar untuk menyatakan pendirian mereka mengecam tindakan pihak berkuasa Sweden yang membenarkan insiden mencemari kesucian al-Quran dan simbol Islam berulang dan untuk menyatakan kecaman negara-negara OIC terhadap tindakan yang memalukan itu dengan alasan kebebasan bersuara,” lapor Agensi Anadolu.

(Setiausaha Agung OIC, Hissein Brahim Taha/ AFP)

Taha juga menekankan bahawa pembakaran naskhah al-Quran dan tindakan lain terhadap tokoh dan simbol Islam bukanlah "insiden Islamofobia yang biasa."“Beliau menggesa masyarakat antarabangsa untuk melaksanakan undang-undang antarabangsa dengan segera yang jelas melarang sebarang tindakan menyebarkan kebencian agama,” menurut kenyataan itu.Beliau turut menekankan mengenai kepentingan mematuhi resolusi yang diterima pakai Majlis Hak Asasi Manusia Pertubuhan Bangsa-Bangsa Bersatu (PBB) baru-baru ini, untuk menangani isu kebencian agama yang menghasut diskriminasi, permusuhan atau keganasan.Sekretariat Agung OIC sedang membuat persediaan untuk memanggil mesyuarat tergempar Majlis Menteri-menteri Luar bagi membincangkan dengan lebih lanjut hal itu dan membuat sebarang keputusan yang perlu. - BERNAMA


Rusia tembak jatuh dua dron Ukraine

(Pihak polis mengawal keselamatan di laluan Komsomolsky Avenue/Foto Reuters)

MOSCOW, 24 Julai- Ukraine melancarkan serangan ke atas ibu negara Rusia menggunakan dua kenderaan udara tanpa pemandu (UAV) atau dron pada Isnin, namun berjaya dipintas dan dimusnahkan, menurut Kementerian Pertahanan Rusia.Agensi berita Rusia memetik perkhidmatan kecemasan, berkata serpihan dron ditemui berhampiran sebuah bangunan di Komsomolsky Avenue, tidak jauh dari bangunan kementerian pertahanan.Datuk Bandar Moscow, Sergei Sobyanin menerusi aplikasi Telegram memberitahu dua bangunan bukan kediaman juga telah dilanggar semasa serangan itu, yang berlaku sekitar empat pagi.Bagaimanapun, tiada kemalangan jiwa dilaporkan.Tidak jelas sama ada dron itu mengenai bangunan apabila ia dijatuhkan, atau dengan sengaja menyasarkan bangunan tersebut.Kementerian Pertahanan Rusia mahupun Datuk Bandar tidak menyatakan di mana dron itu dipintas.

(Kerosakan yang berlaku atas bangunan berdekatan Likhachev Avenue/Foto Reuters)

Sementara itu, laluan trafik ditutup di Komsomolsky Avenue dan Likhachev Avenue di selatan Moscow, apabila sebuah bangunan pejabat rosak, lapor agensi berita Rusia.Dalam pada itu, tiada maklum balas segera dari Kiev mengenai insiden tersebut. Ukraine hampir tidak pernah mengaku bertanggungjawab secara terbuka untuk serangan ke atas Moscow atau di wilayah yang dikuasai Rusia di Ukraine.Namun, telah menyatakan dalam beberapa bulan kebelakangan ini memusnahkan infrastruktur ketenteraan Rusia, membantu serangan balas Kiev.-REUTERS


Bumbung gimnasium sekolah runtuh, mangsa terakhir ditemukan

CHINA, 24 Julai- Mangsa terakhir tragedi bumbung gimnasium sekolah runtuh di timur laut China, berjaya dibawa keluar pasukan penyelamat.Mayat mangsa yang juga merupakan seorang pelajar ditemukan kira-kira pukul 10 pagi tadi.Penemuan tersebut menjadikan jumlah mangsa yang terkorban akibat tragedi itu meningkat kepada 11 orang.Semasa kejadian, 19 orang dilaporkan berada di dalam gimnasiyn seluas 1,200 meter persegi di Sekolah Menengah No. 34 Qiqihar, apabila ia runtuh, pada petang Ahad.Siasatan awal mendapati pekerja binaan secara haram meletakkan 'perlit' di atas bumbung gimnasium semasa pembinaan bangunan, bersebelahan.Selepas beberapa kali hujan, 'perlit' itu menyerap air dan bertambah berat, mengakibatkan bumbung runtuh.Siasatan mendalam mengenai kejadian tersebut sedang dijalankan.-REUTERS

(Mangsa terakhir tragedi bumbung gimnasium sekolah runtuh ditimur laut China, berjaya dibawa keluar pasukan penyelamat/Foto Reuters)

Berita berkaitan10 orang maut, seorang terperangkap bumbung gimnasium runtuh di China


15 orang terbunuh, 19 hilang feri karam di Indonesia

KENDARI, 24 Julai- Sekurang-kurangnya 15 orang maut, manakala 19 yang lain masih hilang pada Isnin selepas sebuah feri karam di luar pantai pulau Sulawesi, Indonesia.Ketika kejadian, dilaporkan terdapat 40 orang dalam feri berkenaan.Ketua Agensi Mencari dan Menyelamat di bandar Kendari, Sulawesi Tenggara, Muhamad Arafah berkata enam penumpang yang selamat telah dibawa ke hospital untuk rawatan.Punca kejadian dalam dalam siasatan."Terdapat 19 orang yang masih hilang," kata Muhamad dalam satu kenyataan."Pencarian akan dilakukan dengan membahagikan kepada dua pasukan. "Pasukan pertama akan menyelam di sekitar tapak feri karam, manakala pasukan kedua akan melakukan pencarian di atas permukaan air sekitar lokasi kemalangan menggunakan bot getah dan bot panjang," tambahnya.

(Foto edaran Badan Penyelamat Nasional Indonesia (Basarnas) menunjukkan anggota penyelamat berlepas untuk menjalankan operasi mencari dan menyelamat di Buton Tengah, Sulawesi barat daya selepas sebuah feri karam yang telah mengorbankan 15 orang/Foto AFP)

Kemalangan marin kerap berlaku di kepulauan Asia Tenggara, dengan orang ramai bergantung kepada feri dan bot kecil untuk mengembara meski tahap keselamatan yang rendah.Pada 2018, lebih 150 orang mati lemas apabila sebuah feri karam di salah satu tasik terdalam di dunia di pulau Sumatera.Pada Mei tahun lalu, sebuah feri yang membawa lebih 800 orang terkandas di perairan cetek di wilayah Nusa Tenggara Timur dan terperangkap selama dua hari. Bagaimanapun tiada kemalangan jiwa dilaporkan.-AFP


10 orang maut, seorang terperangkap bumbung gimnasium runtuh di China

BEIJING, 24 Julai- 10 orang dilaporkan maut, manakala seorang masih terperangkap selepas bumbung gimnasium sekolah runtuh di timur laut China, lapor media kerajaan pada Isnin.

Menurut laporan agensi berita Xinhua, gimnasium di Sekolah Menengah No. 34 di Qiqihar, wilayah Heilongjiang itu runtuh pada petang Ahad.Setakat pukul 5.30 pagi, 14 orang telah dikeluarkan dari runtuhan. Empat orang maut di lokasi kejadian, manakala enam meninggal dunia ketika menerima rawatan.Rakaman di lokasi kejadian turut disiarkan penyiar milik kerajaan, CCTV, yang memperlihatkan keseluruhan bumbung gimnasium itu runtuh dan pasukan bomba sedang berusaha mencari mangsa terperangkap."Operasi mencari dan menyelamat melibatkan hampir 160 anggota dan 39 trak bomba," menurut CCTV.

(Setakat pukul 5.30 pagi, 14 orang telah dikeluarkan dari runtuhan/Foto Reuters)

Siasatan awal mendapati pekerja binaan meletakkan 'perlite', sejenis sebatian pepejal kaca gunung berapi di atas bumbung.Hujan lebat telah menyebabkan 'perlite' tersebut mengembang dan mengakibatkan bumbung runtuh, menurut Xinhua."Mereka yang bertanggungjawab ke atas syarikat pembinaan itu juga telah ditahan polis," lapor agensi berita negara itu.Kemalangan industri adalah perkara biasa di China disebabkan oleh kelonggaran piawaian keselamatan dan penguatkuasaan yang lemah.Salah satu kemalangan yang paling teruk berlaku pada 2015 di Tianjin, menyebabkan letupan besar di sebuah gudang kimia mengorbankan sekurang-kurangnya 165 orang.-AFP


Menteri Kehakiman NZ letak jawatan

SYDNEY, 24 Julai- Menteri Kehakiman New Zealand meletak jawatan pada Isnin selepas ditangkap berhubung kemalangan kereta pada hari sebelumnya menjadikan dia menteri keempat yang keluar daripada kabinet dalam tempoh beberapa bulan.Kiri Allan telah meletak jawatan daripada semua portfolionya serta-merta, kata Perdana Menteri Chris Hipkins, selepas dia ditahan polis berhubung kemalangan itu di ibu negara Wellington pada Ahad.Allan didakwa menggunakan kenderaan secara cuai dan enggan memberikan bekerjasama yang sebaiknya dengan pegawai polis.Allan kemudiannya didapati memandu dalam keadaan mabuk dan mempunyai bacaan alkohol yang berlebihan, kata Hipkins pada sidang akhbar."Dia faham bahawa mengekalkan waran menterinya tidak boleh dipertahankan, terutamanya bagi seorang menteri kehakiman untuk didakwa atas kesalahan jenayah," kata Hipkins."Walaupun tindakannya tidak boleh dimaafkan, saya diberi maklumat bahawa dia mengalami tekanan emosi yang melampau ketika kejadian."Allan ialah menteri keempat meletak jawatan sejak Mac daripada kerajaan Buruh berhaluan tengah dan menjelang pilihan raya pada Oktober. Tinjauan pendapat mencadangkan pertandingan rapat dengan pembangkang utama Parti Kebangsaan.Allan, yang juga Menteri Pembangunan Wilayah, Menteri Pemuliharaan, dan Menteri Pengurusan Kecemasan, kembali bertugas di parlimen Isnin lalu selepas mengambil cuti beberapa hari kerana masalah kesihatan mental.Pernah disebut-sebut sebagai bakal pengganti perdana menteri terdahulu Jacinda Ardern, Allan berkata beliau akan mengambil masa untuk mempertimbangkan masa depannya dalam politik."Sejak beberapa minggu kebelakangan ini, saya telah menghadapi beberapa masalah peribadi. Saya mengambil cuti untuk menanganinya, dan percaya saya tidak apa-apa untuk menyesuaikan cabaran itu dengan tekanan menjadi seorang menteri. Tindakan saya semalam menunjukkan saya tidak okay," kata Allan dalam satu kenyataan.


Sembilan maut pesawat terhempas di Sudan

PORT SUDAN, 24 Julai- Sembilan orang maut termasuk empat askar, apabila sebuah pesawat terhempas di lapangan terbang Port Sudan pada petang Ahad.Menerusi satu kenyataan yang dikeluarkan oleh tentera, seorang kanak-kanak terselamat daripada nahas pesawat Antonov di lapangan terbang di timur Sudan itu.Tentera menambah, pesawat tersebut terhempas dipercayai akibat gangguan teknikal.Lapangan terbang Port Sudan adalah satu-satunya lapangan terbang yang masih beroperasi di negara itu, di mana peperangan telah melanda negara berkenaan kini memasuki hari yang ke-100, memaksa rakyat meniggalkan rumah mereka.Sejak 15 April, pertempuran yang diketuai oleh Abdel Fattah al-Burhan dan Pasukan Sokongan Pantas (RSF) separa tentera, yang diketuai oleh Mohamed Hamdan Daglo, telah membunuh lebih 3,900 orang, menurut angka terkini daripada Projek Data Lokasi & Peristiwa Konflik Bersenjata (ACLED).Lebih daripada 2.6 juta orang telah dipindahkan, kebanyakannya dari Khartoum, kata Pertubuhan Antarabangsa Untuk Migrasi.Beribu-ribu yang kekal di ibu negara, khususnya di Khartoum Utara, terperangkap tanpa air sejak stesen air tempatan rosak pada permulaan perang.Penduduk mendakwa ketika ini mereka hanya bergantung kepada bekalan elektrik yang terputus-putus manakala makanan hampir habis.Di seluruh negara, kira-kira satu pertiga daripada penduduk mengalami kelaparan walaupun sebelum perang bermula, kata Program Makanan Sedunia Pertubuhan Bangsa-Bangsa Bersatu. Sementara di Omdurman, pemain biola terkenal tempatan Khaled Senhouri dilaporkan mati akibat kelaparan minggu lalu.Terdahulu dalam catatan di laman sosialnya, Senhouri berkata dia tidak dapat meninggalkan rumah kerana pertempuran dan telah cuba bertahan dengan bekalan yang sedia ada namun tidak mencukupi.-AFP


Lima banduan maut rusuhan penjara di Ecuador

(Pemandangan udara penjara Guayas 1 di Guayaquil, Ecuador/Foto AFP)

GUAYAQUIL, 24 Julai- Sekurang-kurangnya lima banduan terbunuh, manakala 11 lagi cedera dalam satu pergaduhan terbaharu di penjara Ecuador.Insiden itu berlaku di penjara Guayas 1 di bandar pelabuhan Guayaquil.Rusuhan dan pembunuhan adalah perkara biasa dalam rangkaian penjara Ecuador yang sesak, berikutan perebutan kumpulan yang mempunya kaitan dengan dadah.Menurut pihak berkuasa, puluhan rusuhan yang berlaku telah meragut sekurang-kurangnya 420 nyawa banduan di penjara sejak 2021. Terdapat beberapa mangsa dibakar hidup-hidup.

(Anggota tentera memasuki penjara Guayas 1 selepas pertempuran antara banduan di Guayaquil, Ecuador pada 23 Julai 2023/Foto AFP)

Sementara itu, ahli keluarga yang menunggu di luar penjara Guayas pada Ahad, mengharapkan perkhabaran mengenai orang tersayang mereka yang ditahan di situ."Saya terdesak berada di sini dan masih tidak mempunyai apa-apa maklumat," kata seorang wanita, yang anaknya merupakan banduan di penjara berkenaan.Penjara sesak di Ecuador telah menjadi antara yang paling ganas di Amerika Latin.Terletak di antara Colombia dan Peru, iaitu pengeluar kokain utama dunia, Ecuador telah merampas 455 tan dadah sejak Presiden Guillermo Lasso memegang jawatan pada Mei 2021.-AFP


Rusia serang Odesa, 20 orang cedera, 1 orang maut

(Pasukan penyelamat berada di hadapan kediaman yang rosak di Odesa/REUTERS)

ODESA, 23 Julai- Serangan udara Rusia ke atas pelabuhan selatan Ukraine menyebabkan seorang terbunuh dan hampir 20 orang cedera termasuk empat kanak-kanak.Gabenor Wilayah Odesa Kiper, berkata serangan itu turut memusnahkan rumah ibadat, enam buah rumah dan bangunan pangsapuri."14 orang dimasukkan ke hospital", katanya.Menurut pentadbiran tentera Odesa, rumah ibadat tersebut merupakan bangunan gereja terbesar di Odesa, ia terletak di pusat bandar bersejarah, yang merupakan Tapak Warisan Dunia UNESCO.

(Keadaan rumah ibadat di Odesa yang rosak teruk akibat serangan udara Rusia/REUTERS)

Sementara itu, Kementerian Pertahanan Rusia melaporkan serangan ke atas sasaran di kawasan itu dan menafikan menyasarkan rumah ibadat tersebut."Rusia telah menyerang sasarannya, di mana terdapat serangan pengganas di kawasan Odesa dan semua sasaran telah dimusnahkan", katanya dalam satu taklimat."Laporan Ukraine mengenai serangan Rusia ke atas gereja itu adalah palsu dan sasarannya di Odesa terletak pada jarak selamat dari bangunan itu. Kemungkinan punca kerosakan itu adalah peluru berpandu anti-pesawat Ukraine", katanya.Sepanjang minggu lalu, Rusia telah menyerang Odesa dan kemudahan eksport makanan Ukraine yang lain hampir setiap hari.Rusia menyifatkan serangannya ke atas Odesa sebagai membalas dendam ke atas serangan Ukraine minggu lalu terhadap jambatan yang dibina oleh Rusia ke Crimea, semenanjung Ukraine pada 2014. Mereka mendakwa Ukraine menggunakan koridor laut untuk melancarkan "serangan pengganas".-REUTERS


26 orang maut dalam kejadian banjir di Afghanistan

(Seorang lelaki Afghanistan membersihkan rumahnya yang rosak selepasbanjir besar di daerah Khushi di Logar, Afghanistan/REUTERS)

KABUL, 23 Julai- Angka kematian meningkat kepada 26 orang dan kira-kira 40 orang hilang dalam kejadian banjir kilat selepas hujan lebat di tengah Afghanistan.Jurucakap Kementerian Pengurusan Bencana Negeri Shafiullah Rahimi, berkata selain meragut nyawa, bencana tersebut turut menyebabkan kerosakkan besar harta benda dan ladang.Beliau berkata sebanyak 604 rumah telah rosak sepenuhnya atau sebahagiannya dan ratusan ekar kawasan pertanian dan dusun musnah di Jalrez sejak Jumaat."Di seluruh negara, sejak empat bulan lalu, seramai 214 orang terbunuh dalam insiden berkaitan bencana alam", kata Rahimi.Sementara itu, Jurucakap kerajaan Zabihullah Mujahid berkata bantuan segera sedang dihantar ke zon utama bencana di daerah Jalrez di wilayah Maidan Wardak.Meskipun Afghanistan terletak di hujung barat dalam jejak musim tengkujuh di Asia, banjir kilat masih berlaku secara kerap ketika musim itu.-AFP

(Kanak-kanak membawa barang-barang mereka berikutan banjir kilat di kawasan Khair Abad di wilayah Ghazni/AFP)


Rakyat Kelantan perlu bangkit buat perubahan - PM Anwar

GUA MUSANG, 23 Julai - Rakyat Kelantan perlu bangkit melakukan perubahan bagi membolehkan negeri itu terus membangun dan dimajukan.Perdana Menteri Datuk Seri Anwar Ibrahim berkata ini kerana kerajaan Kelantan ketika ini tidak mampu membangunkan negeri tanpa bantuan Kerajaan Persekutuan.“Akhirnya rakyat yang menentukan. Rakyat kena sedar, bangkit dan tuntut perubahan ini.“Kerajaan Kelantan tak mampu, kena ada dukungan daripada Kerajaan Persekutuan. Saya beritahu perkara benar bukan nak bercakap sombong. Begitu juga Perlis, jika kita tidak bantu beri peruntukan, nak bayar gaji pun tak mampu,” katanya.Beliau berkata demikian ketika berucap pada Program Sentuhan Kasih Desa, di sini hari ini yang turut dihadiri Timbalan Perdana Menteri Datuk Seri Dr Ahmad Zahid Hamidi.Anwar berkata justeru, kerjasama erat antara Kerajaan Persekutuan dan kerajaan negeri amat diperlukan bagi menyelesaikan pelbagai masalah yang dihadapi rakyat.“Namun situasi yang berlaku adalah sebaliknya apabila kita di pihak kerajaan bagi projek, mereka kata kita tipu, kita bagi pandangan dan bercakap, mereka kata masuk neraka.“Jadi saya mohon kawan-kawan termasuk ustaz-ustaz yang ada dalam PAS, tegurlah mereka. Jangan asyik nak hukum orang saja,” katanya.Perdana Menteri turut menegaskan komitmen Kerajaan Perpaduan untuk berkerjasama dengan mana-mana pihak dalam usaha membangunkan negara, termasuk di Kelantan.“Beberapa bulan ini, saya berunding dengan (bekas menteri kewangan) Tengku Razaleigh Hamzah untuk meminta berunding memulihkan ekonomi negara… beliau (Tengku Razaleigh) beri kerjasama baik. Ini kita manfaatkan,” katanya.

(Perdana Menteri Datuk Seri Anwar Ibrahim pada Program Sentuhan Kasih Desa di Gua Musang/FOTO FB Zahid Hamidi)

Anwar juga sekali lagi menyangkal dakwaan kononnya pentadbiran Kerajaan Perpaduan mengikut telunjuk DAP.“Selama ini projek untuk golongan usahawan, penduduk desa dan program berbilion ringgit untuk orang Melayu tidak pernah DAP menyanggah atau bantah.“Yang kena marah adalah (wujudnya) orang yang sakau (duit). Itu kita kena lawan,” katanya.Selain Kelantan, lima lagi negeri yang turut mengadakan Pilihan Raya Negeri (PRN) ialah Terengganu, Kedah, Pulau Pinang, Selangor dan Negeri Sembilan.Suruhanjaya Pilihan Raya menetapkan PRN di keenam-enam negeri itu serta Pilihan Raya Kecil (PRK) Parlimen Kuala Terengganu dilaksanakan serentak dengan 12 Ogos ditetapkan sebagai hari pengundian manakala tarikh penamaan calon dan pengundian awal masing-masing ditetapkan pada 29 Julai dan 8 Ogos. - BERNAMA

ARTIKEL BERKAITAN: Demi perubahan peneroka Felda di Kelantan, Anwar harap kerjasama penuh kerajaan negeriRM200 juta naik taraf jalan kampung Orang Asli di Kelantan


Kes jenayah pada enam bulan pertama meningkat di Jepun- Laporan

TOKYO, 23 Julai- Kadar kes jenayah di Jepun pada separuh pertama (H1) 2023 meningkat lebih 20 peratus berbanding tempoh sama tahun sebelumnya, lapor Xinhua, berdasarkan data polis terkini.Terdapat sejumlah 333,003 kes jenayah dalam tempoh Januari-Jun, mewakili peningkatan ketara 21.1 peratus daripada tahun sebelumnya, menurut Agensi Polis Negara dalam laporan baru-baru ini.Ia menandakan kali pertama dalam tempoh 21 tahun bahawa jumlah jenayah menyaksikan peningkatan pada asas Januari-Jun, menurut laporan itu, sambil menambah bahawa peningkatan aktiviti jenayah mengikuti trend yang sama yang diperhatikan pada 2022 apabila Jepun merekodkan lebih banyak jenayah buat kali pertama dalam 20 tahun.Lonjakan itu sebahagiannya disebabkan oleh peningkatan jenayah jalanan dan pecah masuk, yang berlaku berikutan sekatan COVID-19 yang dilonggarkan, menurut laporan yang dikeluarkan pada hari Rabu.Jenayah jalanan, termasuk kejadian seperti kecurian basikal, menyaksikan peningkatan ketara sebanyak 29.7 peratus berbanding tahun sebelumnya sehingga mencecah 110,744 kes.Sementara itu, pecah masuk meningkat 28.0 peratus kepada 27,741 kes, dan rompakan menyaksikan lonjakan ketara sebanyak 23.8 peratus daripada tahun sebelumnya dengan 228,889 kes.Agensi itu menangani kebimbangan mengenai keselamatan awam yang merosot akibat peningkatan kes jenayah.-BERNAMA-XINHUA


Lima orang maut, tanaman musnah di timur China

BEIJING, 23 Julai– Lima orang maut dan dua hilang, selepas hujan lebat melanda sebuah kampung berhampiran bandar Hangzhou di timur China.Kejadian itu menyebabkan kediaman di kampung berkenaan ditenggelami banjir serta turut menghanyutkan penduduk dan barangan mereka.Gambar yang diterbitkan oleh Beijing Youth Daily menunjukkan lumpur memenuhi jalan raya di sebuah kampung di bandar Dayuan dan memasuki kawasan perumahan serta kenderaan terbalik.Media negara itu, melaporkan hujan lebat menyebabkan banjir di bahagian timur laut China serta merosakkan berpuluh-puluh rumah dan memusnahkan tanaman di wilayah yang menjadi pengeluar hasil tanaman utama negara itu.

(Orang ramai meredah jalan yang dinaiki airselepas hujan lebat di Shanghai/AFP)

CCTV memaklumkan pihak berkuasa telah memindahkan hampir 5,600 orang di wilayah Liaoning, selepas beberapa buah bandar menerima hujan lebih 100 milimeter. Satu daerah di ibu kota wilayah Dalian menerima 93 milimeter hujan dalam masa sejam.Kementerian Pertanian China berkata sebahagian kawasan timur laut telah dilanda kemarau pada Mei dan Jun, tetapi hujan baru-baru ini. Kira-kira 54 hektar tanaman musnah di kawasan sekitar Jinzhou dan bandar Huludao."Masih terdapat risiko kepada tanaman tempatan, terutamanya jagung dan kacang soya. Trend cuaca El Nino tahun ini berkemungkinan mencetuskan cuaca yang lebih ekstrem", katanya.Lebih banyak hujan lebat dijangka pada hari ini yang melibatkan sebahagian besar negara itu, termasuk ribut dan angin kencang di bahagian timur laut dan selatan wilayah Jiangxi dan Fujian.China biasanya mengalami hujan lebat pada akhir Julai, tetapi ribut menjadi lebih kuat dan sukar diramalkan sejak beberapa tahun kebelakangan ini.-REUTERS


Angka maut akibat tanah runtuh di India, meningkat 27 orang

NEW DELHI, 23 Julai- Angka kematian akibat tanah runtuh di Maharashtra India, meningkat kepada 27 orang dan sekurang-kurangnya 50 orang masih hilang. Menurut pegawai, pasukan penyelamat bertungkus-lumus dalam cuaca hujan lebat. Hujan lebat yang berterusan pada Khamis lalu, menyebabkan kejadian tanah runtuh di sebuah kampung daerah Raigad, kawasan berbukit dan hutan kira-kira 100 kilometer (km) dari Mumbai.Pasukan kecemasan menggali timbunan tanah untuk mencari mangsa yang terperangkap.Pegawai Penyelamat Raigad Yogesh Mhase memberitahu AFP, pelbagai cabaran dihadapi semasa melakukan operasi mencari dan menyelamat mangsa di lokasi kejadian tersebut.“Setakat ini, terdapat 27 mayat mangsa ditemukan dan kira-kira 50 hingga 60 orang masih hilang", katanya.

(Jalan berlumpur menuju ke lokasi tanah runtuh di perkampungan Irshalwadi di daerah Raigad, Maharashtra India/AFP)

Mhase berkata perkampungan itu terletak kira-kira lima kilometer dari jalan raya terdekat.“Sukar untuk membawa masuk jentera berat ke sini. Kami hanya mempunyai mesin kecil dan kebanyakan kerja perlu dilakukan secara manual."Hujan lebat tanpa henti di rantau ini juga menjadikan keseluruhan operasi lebih mencabar.India telah dilanda hujan sejak permulaan musim tengkujuh pada bulan Jun, dan banjir serta tanah runtuh telah mengorbankan ramai orang.Hujan monsun adalah penting untuk mengisi semula sungai dan air bawah tanah. Namun, kejadian banjir juga menyebabkan kemusnahan besar setiap tahun.Pakar berkata perubahan iklim meningkatkan kekerapan cuaca ekstrem di seluruh dunia, dengan penebangan hutan dan pembangunan di India memburukkan lagi keadaan.-AFP


3 orang cedera ditikam dalam keretapi di Jepun

TOKYO, 23 Julai- Tiga individu mengalami kecederaan selepas ditikam menggunakan pisau dalam sebuah keretapi di barat Jepun. Susulan kejadian, polis telah menahan seorang suspek bagi membantu siasatan.Pegawai Bomba, Tetsuya Sakagami berkata ketiga-tiga mangsa yang mengalami kecederaan ringan telah dibawa ke hospital. Mangsa merupakan seorang konduktor kereta api berusia 20-an dan dua penumpang lelaki masing-masing berusia 20-an dan 70-an.Sementara itu, polis memberitahu, suspek seorang lelaki berusia 37 tahun yang bersenjatakan tiga bilah pisau, ditahan di stesen Bandar Rinku di wilayah Osaka.Suspek ditahan kerana cubaan membunuh dan mengaku melakukan serangan pada pagi Ahad.Bagaimanapun, motif kejadian masih dalam siasatan.Jenayah keganasan jarang berlaku di Jepun yang mempunyai kadar jenayah yang rendah dan beberapa undang-undang senjata api paling ketat di dunia. Bagaimanapun, kadangkala berlakunya kes tikaman dan tembakan, ini termasuk pembunuhan bekas Perdana Menteri Shinzo Abe tahun lepas.Pada 2021, seorang lelaki berusia 24 tahun didakwa menikam seorang penumpang dan menjadi punca kebakaran kereta api di Tokyo ketika perayaan Halloween, dengan memakai pakaian yang menyerupai watak jahat dalam komik Joker.Keputusan kes tersebut akan ditentukan pada 31 Julai.-AFP


China sambung semula kemasukan 15 hari tanpa visa untuk warga Singapura, Brunei

BEIJING, 23 Julai- China akan menyambung semula kemasukan 15 hari tanpa visa untuk warga Singapura dan Brunei mulai Rabu, kata kedutaannya di kedua-dua negara.Langkah itu diambil lebih tiga tahun selepas visa untuk kedua-dua negara digantung dengan tujuan menghentikan penyebaran COVID-19.Kemasukan tanpa visa ke China akan tersedia untuk warga Singapura dan Brunei dengan pasport biasa yang melakukan perjalanan untuk perniagaan, melancong, melawat saudara-mara dan rakan-rakan, serta dalam transit, kata kedutaan.China menarik balik banyak langkah sifar COVID pada bulan Disember tetapi hanya mula mengeluarkan visa pelancong semula pada bulan Mac.China juga telah berusaha memohon perjalanan tanpa visa untuk warganya ke Singapura.-REUTERS


Musk mahu tukar logo Twitter

BENGALURU, 23 Julai- Pemilik Twitter, Elon Musk berhasrat mahu menukar logo platform media sosial itu.Menerusi satu hantaran Twitter, Musk berkata "Tidak lama lagi kami akan mengucapkan selamat tinggal kepada jenama Twitter dan secara beransur-ansur, semua burung."Dalam tweet pada pukul 12:06 pagi pada Ahad, CEO bilionair itu menambah: "Jika logo X yang cukup bagus disiarkan malam ini, kami akan menyiarkan secara langsung di seluruh dunia esok."Musk bagaimanapun tidak memberikan butiran lanjut.-REUTERS


Kematian wartawan perang cetus kemarahan Rusia, dakwa Ukraine guna bom kluster

(Wartawan perang Rusia, Rostislav Zhuravlev / REUTERS)

MOSCOW, 22 Julai- Seorang wartawan perang Rusia terbunuh dan tiga cedera di Ukraine pada hari Sabtu dalam serangan oleh Ukraine menggunakan peluru berangka, sekali gus mencetuskan kemarahan Moscow.Sementara itu, dalam kejadian berasingan, seorang pengamal media dari Jerman Deutsche Welle berkata salah seorang wartawannya, Yevgeny Shilko, telah cedera di Ukraine dalam serangan Rusia yang membunuh seorang askar Ukraine. Bom kluster menjadi perhatian selepas Ukraine menerima bekalannya dari Amerika Syarikat bulan ini. Banyak negara mengharamkan penggunaan senjata berkenaan kerana serpihannya membabitkan kawasan yang luas dan boleh menimbulkan risiko kepada orang awam. Sesetengah bom biasanya gagal meletup serta-merta, tetapi boleh meletup beberapa tahun kemudian.Reuters bagaimanapun tidak dapat mengesahkan penggunaan senjata sedemikian dalam kedua-dua insiden pada Sabtu. Pun begitu, kedua-dua pihak dilaporkan telah menggunakannya semasa pencerobohan 17 bulan Rusia ke atas Ukraine.Wartawan Rusia yang maut dikenal pasti sebagai Rostislav Zhuravlev, seorang wartawan perang untuk agensi berita negara RIA. Tiga rakannya telah dikeluarkan dari medan perang selepas diserang di wilayah Zaporizhzhia tenggara Ukraine, kata kementerian pertahanan.Jurucakap Kementerian Luar Rusia Maria Zakharova mengecam apa yang disebutnya sebagai "keganasan jenayah" oleh Ukraine dan berkata, tanpa memberikan bukti, bahawa serangan itu kelihatan disengajakan.Ukraine telah berjanji untuk menggunakan peluru berangka hanya untuk mengusir kemaraan tentera musuh.Jurucakap Jabatan Negara White House, John Kirby berkata minggu ini bahawa tentera Ukraine menggunakan senjata tersebut dengan sewajarnya dan ianya berkesan terhadap formasi Rusia.Konstantin Kosachyov, timbalan speaker dewan atasan parlimen Rusia, berkata penggunaan senjata itu adalah "tidak berperikemanusiaan" dan tanggungjawab terletak pada kedua-dua Ukraine dan Amerika Syarikat. Leonid Slutsky, seorang pemimpin parti di dewan rakyat, menyebutnya sebagai "jenayah besar".Pemerhati Hak Asasi Manusia yang berpangkalan di AS berkata pada Mei bahawa tentera Rusia telah menggunakan senjata itu dalam serangan yang telah menyebabkan ratusan orang awam terkorban dan merosakkan rumah, hospital dan sekolah.-REUTERS


Selepas 'buat hal' di Malaysia, The 1975 batalkan persembahan di Jakarta, Taipei

JAKARTA, 23 Julai- Dua hari selepas disenaraihitamkan di Malaysia, Kumpulan band indie rock Britain, The 1975 membatalkan konsert di Indonesia.Pada Jumaat, kumpulan muzik tersebut menyuntik amarah seluruh rakyat Malaysia gara-gara penyanyi utamanya bertindak mencium pemain bassnya yang juga seorang lelaki dan mencemuh undang-undang anti-LGBTQ negara itu.Meskipun undang-undang LGBTQ Indonesia kurang ketat daripada undang-undang di negara jiran seperti Malaysia, tetapi beberapa acara telah dibatalkan dalam beberapa tahun kebelakangan ini kerana tentangan di negara majoriti Islam itu.Pihak berkuasa Malaysia membatalkan festival muzik Good Vibes di Kuala Lumpur selepas memendekkan persembahan kumpulan itu pada hari Jumaat, kerana ucapan Matt Healy yang sarat dengan kata-kata biadab dan ciuman dengan pemain bass kumpulan itu Ross MacDonald.Kumpulan itu kemudiannya mengumumkan akan membatalkan persembahannya di acara We The Fest di Jakarta, ibu kota Indonesia, serta pertunjukan di Taiwan."Dengan penuh kekesalan, The 1975 mengumumkan bahawa persembahan di Jakarta dan Taipei tidak lagi berjalan seperti yang dirancang," kata kumpulan itu dalam satu kenyataan pada Ahad di laman Instagram We The Fest."Kumpulan tersebut tidak pernah mengambil keputusan untuk membatalkan persembahan dengan mudah dan sudah lama tidak sabar untuk beraksi di Jakarta dan Taipei tetapi malangnya, disebabkan keadaan semasa, adalah mustahil untuk meneruskan persembahan yang dijadualkan."Kerajaan Indonesia dan penganjur festival masih belum mengulas mengenai pembatalan itu.Konsert berjadual seterusnya kumpulan itu ialah festival Lollapalooza di Amerika Syarikat pada awal Ogos.Healy memberitahu peminat Malaysia di atas pentas bahawa kumpulan itu telah berfikir untuk menarik diri daripada festival itu dengan berkata: "Saya tidak nampak tujuan menjemput The 1975 ke sebuah negara dan kemudian memberitahu kami dengan siapa kami boleh melakukan hubungan seks."Walaupun beberapa undang-undang kecil tempatan mendiskriminasi individu LGBTQ di Indonesia, undang-undang negaranya tidak pernah menjadikan homoseksualiti sebagai kesalahan jenayah.Menteri Komunikasi dan Digital Malaysia Fahmi Fadzil mengecam penyanyi itu pada Sabtu selepas mengarahkan pembatalan festival berkenaan.“Jangan sesekali menyentuh sensitiviti masyarakat terutama yang bertentangan dengan adab dan nilai budaya tempatan,” katanya dalam tweet.-AFP


Simpan wang tunai bertimbun di rumah undang kemarahan rakyat, Menteri Kebersihan Ghana letak jawatan

(Menteri Kebersihan dan Sumber Air Ghana, Cecilia Abena Dapaah)

ACCRA, 22 Julai- Menteri Kebersihan Ghana meletak jawatan pada Sabtu berikutan laporan kakitangan yang menemui dan mencuri sejumlah wang tempatan dan asing yang tersimpan di rumahnya.Cecilia Abena Dapaah memaklumkan perkara itu dalam surat perletakan jawatannya kepada presiden, namun menafikan sebarang salah laku.Dapaah menjadi tajuk utama pada Jumaat selepas dua bekas pekerja di rumahnya dihadapkan ke mahkamah atas tuduhan mencuri sejumlah wang tunai dan barangan peribadi menteri itu antara Julai dan Oktober 2022.Pendakwa raya memberitahu mahkamah bahawa tertuduh membeli rumah dan kenderaan dengan wang yang dicuri dan memberikan sebahagian daripadanya kepada saudara mara. Mereka masih belum mengulas mengenai tuduhan tersebut.Tetapi laporan akhbar mengenai AS$1 juta, 300,000 euro dan berjuta-juta cedi tempatan yang didakwa dicuri dari rumah Dapaah mencetuskan kemarahan terhadap menteri itu di media sosial dan menggesa beliau meletak jawatan.Ramai yang mempersoalkan dari mana datangnya wang tunai yang begitu banyak boleh disimpan di rumah dan dalam masa sama, beberapa anggota pentadbiran Presiden Nana Akufo-Addo terpalit dalam skandal rasuah."Walaupun saya boleh nyatakan dengan tegas bahawa wang tersebut tidak mewakili dengan betul apa yang saya dan suami saya laporkan kepada polis, saya amat sedar tentang kepentingan 'cerita' sebegitu melibatkan seseorang dalam kedudukan saya," kata Dapaah dalam surat peletakan jawatannya.Pihak presiden menerima peletakan jawatan Dapaah dan turut memuji kerjanya tanpa mengulas dakwaan berkenaan.Dapaah dilantik sebagai Menteri Kebersihan dan Sumber Air apabila Akufo-Addo mengambil alih kuasa pada 2017 dan dikekalkan apabila beliau dipilih semula pada 2021.Presiden telah berikrar untuk membanteras rasuah.-REUTERS


Penipuan dalam talian guna nama, imej Perdana Menteri Singapura

SINGAPURA, 23 Julai - Iklan palsu menggunakan nama dan imej, Perdana Menteri Singapura, Lee Hsieon Loong bagi mempromosi penipuan kripto dan lain-lain penipuan dalam talian dilihat semakin berleluasa.Sehubungan itu, Hsieon Loong memberi peringatan agar orang ramai tidak terpedaya jika ada permintaan daripadanya, berikutan beliau antara mangsa pemalsuan identiti.Beliau berkata, banyak iklan palsu dikesan menggunakan imejnya untuk mempromosikan penipuan kripto di internet."Iklan sedemikian sering muncul selepas ucapan dan pengumuman besar dibuat dengan menerima banyak liputan media," kata Hsieon Loong menerusi Twitter rasminya.

Hsieon Loong yang turut berkongsi tangkapan layar laporan CNA palsu bertajuk "SPECIAL REPORT: Lee Hsien Loong's latest investment has the Government and big banks terrified" turut meminta orang ramai untuk tidak bertindak balas terhadap penipuan dan berita palsu berkenaan."Mereka yang telah ditipu boleh membuat laporan polis dalam talian," kata Hsieon Loong. Kes penipunan dengan menggunakan identiti Perdana Menteri Singapura itu bukanlah kali pertama dilakukan.

Dalam satu kes, penipu mencipta e-mel seolah-olah dari Pejabat Perdana Menteri dengan kandungan berterima kasih kepada penerima atas sumbangan mereka kepada Singapura.Selain membuat artikel bahawa Hsien Loong menyokong program perdagangan automatik mata wang kripto, penipu juga menyasarkan Menteri Perdagangan dan Industri, Gan Kim Yong dan Menteri Kesihatan, Ong Ye Kung dan secara palsu mengaitkan mereka dengan produk dalam talian.


Empat maut, paip air panas di pusat beli belah meletup

(Pusat beli belah  Vremena Goda / REUTERS)

MOSCOW, 22 Julai- Empat orang terbunuh manakala 10 lagi cedera selepas paip air panas pecah dan meletup di sebuah pusat beli-belah di barat Moscow pada Sabtu.Datuk Bandar, Sergei Sobyanin berkata sebahagian daripada mereka yang cedera melecur, dan perkhidmatan kecemasan sedang melakukan segala yang terbaik di tempat kejadian.Agensi berita Rusia memetik penyiasat sebagai berkata bahawa tiada kebocoran ammonia di tapak itu seperti yang disyaki sejak sekian lama.Rakaman video menunjukkan bangunan dibanjiri air dan wap dapat dilihat berkepul keluar dari pintu.Pusat beli-belah itu, yang dikenali sebagai Vremena Goda (The Seasons), dibuka pada 2007 dan menempatkan lebih 150 kedai."Kami menyediakan bantuan perubatan kepada semua mangsa," kata Sobyanin.- REUTERS

(Pasukan perkhidmatan kecemasan sedang membantu mangsa /REUTERS)


11 maut dalam serangan di bar, utara Mexico

MEXICO, 23 Julai - Sekurang-kurangnya 11 terbunuh dalam serangan di sebuah bar di San Luis Rio Colorado.Pihak berkuasa Sonora berkata, serangan dilakukan seorang lelaki menggunakan koktel Molotov yang mengakibatkan bar itu terbakar, selepas berang kerana diusir. Ketika serangan suspek dalam keadaan mabuk, dia halau kerana bertindak tidak menghormati wanita di sana.Suspek kemudian kembali dan membaling bahan letupan jenis koktel Molotov di pintu bar, menurut kenyataan daripada pendakwa raya di negeri itu.Empat daripada 11 yang maut adalah wanita dan empat lagi sedang dirawat di hospital kerana kecederaan.Datuk bandar bandar itu, Santos Gonzalez berkata "bahawa suspek, seorang lelaki, telah ditangkap oleh polis". - REUTERS


Gajah bawa peti undi rentas sungai, hutan

KEMBOJA, 23 Julai - Jawatankuasa Pilihan Raya Kebangsaan (NEC) Kemboja, menggunakan seekor gajah untuk menghantar peti undi ke sebuah kampung terpencil yang tidak boleh diakses melalui jalan raya.Kejadian berlaku sehari sebelum pilihan raya negara.Menerusi rakaman yang dikeluarkan NEC, seekor gajah dilihat membawa peti undi dan bahan pilihan raya merentasi sungai dan hutan untuk dibawa ke kampung yang mempunyai 173 pengundi.Gajah itu tiba ke pusat mengundi, yang terletak di kampung Lao Romeat, komune Krang Teh, di wilayah Mondulkiri, dengan berjalan kaki selepas tiga jam. - REUTERS


Seorang maut akibat serangan Rusia di Odesa

(Foto oleh Kementerian Pertahanan Rusia, menunjukkan kapal peluru berpandu Ivanovets melancarkan roket semasa latihan di Laut Hitam pada Ahad / REUTERS)

KIEV, 23 Julai- Sekurang-kurangnya seorang terbunuh dan lebih 15 cedera dalam serangan Rusia ke atas bandar pelabuhan Odesa di selatan Ukraine, kata gabenor wilayah itu pada Ahad."Malangnya, kami mempunyai seorang orang awam terbunuh akibat serangan pada waktu malam oleh Rusia di Odesa," kata Oleg Kiper di Telegram.Terdahulu Kiper telah melaporkan "18 mangsa, termasuk empat kanak-kanak," dalam serangan Rusia pada pukul 3.00 pagi."14 orang dimasukkan ke hospital di bandar raya ini, tiga daripadanya adalah kanak-kanak," katanya.Serangan itu juga telah menyebabkan "kerosakan kepada infrastruktur awam, bangunan kediaman dan institusi keagamaan", tambahnya.Ketua Pejabat Presiden Ukraine, Andriy Yermak, mengulangi gesaan Kiev untuk dibekalkan lebih banyak peluru berpandu dan sistem pertahanan selepas serangan ke atas Odesa."Musuh mesti dilucutkan keupayaan untuk menghukum orang awam dan infrastruktur. Lebih banyak sistem pertahanan peluru berpandu, serta ATACMS akan membantu Ukraine," katanya di Telegram, merujuk kepada peluru berpandu taktikal jarak jauh yang Kiev mahu Washington bekalkan.Odesa telah dibom beberapa kali sejak permulaan pencerobohan, dan pada Januari agensi kebudayaan Pertubuhan Bangsa-Bangsa Bersatu UNESCO menetapkan pusat bersejarah bandar itu sebagai tapak Warisan Dunia yang kini dalam bahaya.Bandar itu diserang berulang kali sejak Moscow menarik diri daripada perjanjian eksport bijirin minggu lalu.Ukraine telah menuduh Rusia menyasarkan bekalan bijirin dan infrastruktur penting untuk perjanjian Laut Hitam.-AFP

(Foto menunjukkan sebuah gudang bijirin musnah akibat serangan peluru berpandu Rusia di Odesa pada Ahad / REUTERS)


Kebakaran hutan di Washington ancam kediaman dan ladang

WASHINGTON, 23 Julai - Kebakaran hutan semakin merebak memaksa penduduk mengosongkan kediaman masing-maisng di Klickitat County selatan Washington.Lebih 30,000 ekar hutan terbakar dalam masa kurang 24 jam.Kebakaran Hutan di Newell Road memusnahkan beberapa struktur kawasan itu, yang membawa kerosakan rumah, ladang, tanaman dan ternakan, ladang solar dan angin serta saluran paip gas, kata pegawai kecemasan daerah.Anggota bomba berjaya memadamkan api di utara Sungai Columbia, sempadan negeri dengan Oregon. Punca kebakaran masih disiasat dan dan tiada laporan mengenai kecederaan atau kematian. - REUTERS


Banjir di Nova Scotia, empat masih hilang

CANADA, 23 Julai - Sekurang-kurangnya empat orang hilang dalam kejadian hujan lebat di wilayah Nova Scotia, di sini, lapor polis.Mangsa yang hilang termasuk dua kanak-kanak, kejadian tersebut mengakibatkan beberapa jalan, jambatan dan bangunan rosak teruk rmasuk dua kanak-kanak.Operasi mencari dan menyelamat (SAR) sedang dijalankan di Bedford, Nova Scotia.Pihak berkuasa mengisytiharkan darurat di Halifax, bandar terbesar di wilayah itu, dan empat wilayah lain. - REUTERS


Lepas air tercemar nuklear, import produk makanan laut Jepun menjunam

KOREA SELATAN, 23 Julai - Import produk makanan laut Korea Selatan dari Jepun menjunam sebanyak 34.7 peratus susulan tindakan pelepasan air tercemar nuklear Fukushima.Data yang dikeluarkan pihak Kastam Korea Selatan pada 17 Julai menunjukkan jumlah import ikan dan kerang pada Jun jatuh sebanyak 21.7 peratus.Penurunan import berlaku ketika kerajaan Korea Selatan dan orang ramai terus menyuarakan kebimbangan mengenai rancangan Jepun untuk melepaskan air tercemar nuklear ke Lautan Pasifik yang dijangka berlaku lewat musim panas ini.

Di Sokcho, sebuah bandar di Wilayah Gangwon, banyak kedai makanan laut sunyi dengan ramai peniaga mengeluh perniagaan yang lembap.Korea Selatan telah mengharamkan semua import makanan laut dari lapan wilayah Jepun berhampiran Fukushima sejak 2013.Ini susulan kebimbangan terhadap tahap radiasi.Pada 2021, Jepun memutuskan untuk melepaskan air ke Lautan Pasifik dalam tempoh 30 tahun akan datang.Mereka turut menegaskan air itu selamat untuk dilepaskan walaupun terdapat bantahan negara jiran termasuk China.-REUTERS


Pemandu nyaris maut, paip tembus 'sunroof' kereta di China

XIAMEN, 22 Julai- Seorang pemandu di China nyaris menemui ajal apabila satu paip saluran air tiba-tiba terjatuh dari jambatan dan menembusi 'sunroof' keretanya.Kejadian berlaku di bawah jejambat di bandar sini, wilayah Fujian pada Rabu lalu.'Sunroof' berkenaan berkecai sepenuhnya dengan paip itu terletak hanya beberapa inci daripada kepala mangsa.Ajaibnya, dia bukan sahaja terselamat, malah tidak mengalami kecederaan walaupun paip mengenai kepalanya.Jurucakap Pusat Kejuruteraan Perbandaran Xiamen berkata, objek yang jatuh adalah paip air plastik di bawah jejambat yang telah dilupuskan. "Punca paip jatuh masih dalam siasatan," katanya.Difahamkan, polis tiba di tempat kejadian untuk membantu mangsa dan membersihkan lalu lintas.Pekerja pengurusan jalan kemudian memasang dan 'mengikat' semula paip itu ke tempat asalnya.Setakat ini, tidak jelas sama ada mangsa akan menerima atau tidak sebarang jenis pampasan daripada pemerintah bandar atas kejadian tersebut. -Reuters


Protes anti-LGBTQ di Botswana disokong kumpulan gereja

(Penunjuk perasaan daripada Gabungan Gereja Kristian Botswana melaungkan slogan menentanghomoseksual pada 22 Julai 2023/AFP)

GABORONE, 22 Julai- Beratus-ratus orang turun ke jalan raya di ibu negara Botswana di sini bagi membantah undang-undang yang mahu 'menghalalkan' hubungan sejenis.Disokong oleh kumpulan agama Kristian, penunjuk perasaan berarak ke seluruh bandar untuk menyuarakan bantahan terhadap rang undang-undang yang bertujuan untuk mematuhi keputusan mahkamah 2019 yang memihak kepada hak komuniti lesbian, gay, biseksual transgender dan pelik (LGBTQ).Ada yang memegang papan tanda bertulis 'kami katakan tidak kepada homoseksual', 'lindungi anak-anak kami' dan 'jangan menghalalkan dosa'.Pastor Pulafela Mabiletswane Siele dari Evangelical Fellowships of Botswana yang merupakan sebuah kumpulan Kristian berkata, rang undang-undang itu hanya akan membuka pintu maksiat dan kekejian."Kami menggesa parlimen untuk memilih referendum berhubung perkara ini," katanya ketika menyampaikan petisyen kepada parlimen.Menerima petisyen bagi pihak parlimen, ahli parlimen pembangkang Wynter Mmolotsi berkata, dia dan lain-lain (ahli parlimen) akan mengambil kira pandangan gereja.Protes itu berlaku di tengah-tengah penolakan yang lebih meluas terhadap hak LGBTQ di selatan Afrika.Hubungan seks sejenis diharamkan di negara Afrika sejak tahun 1965 dengan pesalah boleh dijatuhkan hukuman penjara sehingga tujuh tahun. -AFP

(Penunjuk perasaan daripada Gabungan Gereja Kristian Botswana memegang sepanduk sambil berarakke arah Parlimen Botswana pada 22 Julai 2023 membantah undang-undangyang ingin menjadikan hubungan sesama jantina sah/AFP)


Greece bakal melepasi rekod gelombang haba paling lama

(Helikopter tentera terbang melintasi kawasan New Peramos, berhampiran Athens bagi membantumemadam kebakaran hutan pada 19 Julai 2023/AFP)

ATHENS, 22 Julai- Gelombang haba yang sedang 'mencengkam' Greece ketika ini dijangka menjadi yang terpanjang dalam sejarah negara itu dengan suhu diramalkan boleh melambung melebihi 40 darjah Celsius."Menurut data, kita mungkin akan melalui 16 hingga 17 hari gelombang panas yang tidak pernah berlaku di negara kita sebelum ini," kata Kostas Lagouvardos, pengarah penyelidikan di Balai Cerap Negara, memberitahu televisyen ERT.

Selain kepanasan melampau, negara itu turut bergelut dengan puluhan kebakaran hutan, serta orang ramai dinasihatkan untuk kekal berada di dalam rumah supaya tidak terdedah dengan cuaca panas yang boleh mengancam kesihatan.Greece mentakrifkan gelombang haba apabila suhu mencapai atau melebihi 39 darjah Celsius.Pada 1987, gelombang haba di negara itu direkodkan sebagai yang terpanjang di Greece dengan suhu terik melanda selama 11 hari berturut-turut. -AFP

(Bendera Greece berkibar ditiup angin semasa kebakaran hutan kira-kira 50 kilometer tenggaradari Athens pada 17 Julai 2023/AFP)


Tayangan filem 'Barbie' ditangguhkan di Punjab

(Pelakon, Margot Robbie pada tayangan perdana 'Barbie' di London pada 12 Julai 2023)

LAHORE, 22 Julai- Tayangan filem 'Barbie' ditangguhkan di wilayah paling ramai penduduk di Pakistan iaitu Punjab susulan terdapat kandungan yang tidak sesuai.Setiausaha Lembaga Penapis Filem Punjab, Farrukh Mahmood berkata, filem komedi fantasi yang dibintangi Margot Robbie sebagai 'Barbie' dan Ryan Gosling sebagai 'Ken' itu akan dibenarkan untuk tayangan sebaik proses semakan dan penapisan selesai."Akan ada semakan penuh filem tersebut, dan ia akan ditapis di mana difikirkan perlu," katanya.Bagaimanapun, lembaga itu tidak menjelaskan kandungan mana yang 'boleh ditolak' atau sebab ia ditolak.'Barbie' ditayangkan di pawagam mulai semalam di ibu negara Islamabad dan wilayah selatan Sindh selepas diberi kebenaran oleh lembaga penapis filem masing-masing."Saya telah menanti untuk menonton 'Barbie' selama berbulan-bulan. Tidak masuk akal bahawa filem ini boleh ditayangkan di Karachi atau Islamabad, tetapi tidak di Lahore," kata Nousheen Saad, penduduk di ibu kota Punjab, Lahore kepada AFP.

Di Pakistan, setiap filem harus mendapat keizinan daripada lembaga penapisan filem sebelum ditayangkan kepada umum serta 'dipadamkan' babak atau kandungan yang dianggap melanggar nilai sosial dan budaya negara itu.

(Poster 'Barbie' di sebuah pawagam di Islamabad pada 21 Julai 2023)


2,000 bangkai penguin muda 'berperut kosong' terdampar di Uruguay

(Bangkai penguin terdampar di pantai La Juanita, Maldonado, Uruguay/AFP)

MONTEVIDEO, 22 Julai- Kira-kira 2,000 ekor bangkai penguin jenis Magellan ditemukan terdampar di pantai timur Uruguay dalam tempoh 10 hari lalu.Kematian haiwan itu masih menjadi misteri selepas pihak berkuasa mengesahkan ia bukan berpunca daripada selesema burung.Ketua Jabatan Fauna, Kementerian Alam Sekitar, Carmen Leizagoyen berkata, kebanyakkan bangkai tersebut adalah penguin muda yang mati di Lautan Atlantik dan dibawa arus ke pantai Uruguay.Beliau turut menegaskan bahawa semua sampel yang diambil telah diuji negatif untuk selesema burung."Ini adalah kematian di dalam air. 90% daripadanya adalah spesimen muda yang tiada lemak dan perut kosong."Wajar jika ada beberapa ekor yang mati, tetapi tidak sebanyak ini," katanya.Aktivis alam sekitar pula mengaitkan peningkatan kematian penguin Magellan disebabkan penangkapan ikan secara berlebihan dan haram."Dari tahun 1990-an dan 2000-an kami mula melihat haiwan kekurangan makanan. Sumber itu dieksploitasi secara berlebihan," kata Richard Tesore, daripada NGO SOS Marine Wildlife Rescue, kepada AFP.Siklon subtropika di Atlantik yang melanda tenggara Brazil pada pertengahan Julai berkemungkinan menyebabkan haiwan paling lemah mati akibat cuaca buruk, tambahnya. -AFP


Tiada lagi penjualan daging anjing, kucing di Sulawesi

(Semburan api yang digunakan pada kucing dan anjing selepas dipukul tetapi masih bernyawabagi membuang bulu haiwan/AFP)

JAKARTA, 22 Julai- Premis yang menjual daging anjing dan kucing di Pasar Ekstrim Tomohon di pulau Sulawesi, Indonesia dihentikan operasinya bermula Jumaat lalu.Kumpulan hak asasi haiwan, Humane Society International (HSI) dalam kenyataan memaklumkan, pasar pertama seumpama itu di negara tersebut akhirnya 'berundur' dan menghentikan perdagangan daging anjing dan kucing.

HSI menyebut larangan itu sebagai perjanjian bersejarah yang menyelamatkan ribuan haiwan daripada dipukul dan dibakar hingga mati untuk santapan manusia.Sebelum ini, sebanyak 130,000 anak anjing disembelih peniaga setiap tahun."Enam peniaga daging anjing dan kucing di pasar tersebut telah menandatangan perjanjian tersebut."Begitu juga, Datuk Bandar Tomohon, Caroll Senduk menandatangan undang-undang larangan perdagangan masa hadapan di pasar itu," katanya. Elvianus Pongoh, salah seorang penjual di Tomohon selama 25 tahun berkata, sekarang adalah masa sesuai untuk menamatkan perdagangan anjing dan kucing."Saya mungkin telah menyembelih beribu-ribu anjing. Sekali-sekala saya akan melihat ketakutan di mata mereka ketika saya datang kepada mereka, dan ia membuatkan saya berasa sedih."Saya tahu larangan ini adalah yang terbaik untuk haiwan dan juga yang terbaik untuk melindungi orang ramai," katanya dalam kenyataan HSI.Selama bertahun-tahun HSI dan kumpulan hak asasi manusia Indonesia berjuang untuk menghentikan penjualan daging anjing dan kucing di pasar terbabit.Selain sebagai gerakan perikemanusiaan, mereka cuba menghentikan perdagangan itu untuk mencegah penyebaran virus rabies yang boleh membawa maut.Pasar Ekstrim Tomohon yang terkena menjual daging eksotik seperti anjing, kucing, kelawar, tikus, ular dan monyet menerima kritikan meluas kerana kaedah yang digunakan untuk mematikan haiwan sangat kejam seperti memukul, mengantung dan menggunakan semburan api untuk menangalkan bulu ketika haiwan itu masih hidup.

Kritikan memuncak semasa penyebaran COVID-19 ketika kluster pertama wabak koronavirus pada 2020 yang dikaitkan dengan pasar basah eksotik di Wuhan, China telah mencetuskan kebimbangan virus disebarkan melalui haiwan terutama kelawar kepada manusia. -AFP

(Seorang peniaga di Pasar Ekstrim Tomohon di pulau Sulawesi, Indonesia menyembur apipada seekor anjing sebelum dagingnya dijual/AFP)


Harga McDonald's naik di bandar besar Jepun

TOKYO, 22 Julai- McDonald’s Jepun menaikkan harga produk makanannnya di premis yang beroperasi di kawasan metropolitan atau bandar besar bermula 19 Julai lalu.Sebanyak 184 premis di wilayah Tokyo, Kanagawa, Chiba, Saitama, Aichi, Osaka, Kyoto dan Hyogo yang terkesan dengan kenaikan tersebut.Menurut pihak itu, harga produk di premis yang terletak di kawasan metropolitan dinaikkan antara 10 hingga 90 yen, manakala premis di kawasan separa metropolitan mengalami kenaikkan harga sekitar 10 hingga 30 yen.Penetapan kadar tersebut dilakukan berdasarkan pengiraan terperinci kos operasi, termasuk kadar sewaan premis dan kos buruh mengikut lokasi. -Reuters


Gunung Berapi Taal 'bergegar' sejak dua hari lepas

(Rakaman menunjukkan Gunung Berapi Taal di Filipina pagi ini ketika pegawai terus memantaugegaran yang berterusan selama dua hari/Reuters)

FILIPINA, 22 Julai- Gunung Berapi Taal di sini merekodkan aktiviti aktif dengan mengeluarkan kepulan asap serta mencatatkan gegaran yang berterusan selama dua hari.Institut Vulkanologi dan Seismologi Filipina (PHIVOLCS) melaporkan bahawa gegaran gunung berapi itu bermula pada 20 Julai lalu.Gegaran tersebut adalah isyarat seismik berterusan yang berlangsung selama beberapa minit sejak dua hari berturut-turut, disebabkan pergerakan magma atau cecair lain di dalam gunung berapi.PHIVOLCS masih mengekalkan amaran pada Tahap Makluman 1 di wilayah Batangas.Bagaimanapun, agensi itu memberi amaran kepada orang ramai supaya menjauhkan diri dari kawasan yang diisytiharkan sebagai Zon Bahaya Kekal Gunung Berapi Taal untuk keselamatan.PHIVOLCS memaklumkan, gegaran tersebut telah disertai dengan 14 gempa bumi gunung berapi dan 11 gempa bumi frekuensi rendah. -Reuters


Bakal jadi sejarah, Laksamana Lisa Franchetti dicalonkan ketuai Tentera Laut AS

WASHINGTON, 22 Julai- Presiden Joe Biden mencalonkan Laksamana Lisa Franchetti untuk mengetuai Tentera Laut, satu langkah bersejarah yang akan memecahkan tembok jantina dalam tentera A.S. dengan menjadikannya wanita pertama yang memerintah perkhidmatan dan menjadi anggota Ketua Turus Bersama.Keputusan Biden itu disifatkan sebagai satu kejutan. Pegawai Pentagon menjangkakan pencalonan akan diberikan kepada Laksamana Samuel Paparo, yang mengetuai Tentera Laut di Pasifik dan mempunyai pengalaman bergelut dengan cabaran yang semakin meningkat dari China.Namun, Franchetti, yang kini merupakan Penolong Ketua Operasi untuk Tentera Laut, adalah antara calon yang dipercayai bertanding jawatan itu, juga mempunyai pengalaman luas termasuk sebagai komander Angkatan Tentera Laut AS. di Korea.Dalam satu kenyataan, Biden menyatakan Franchetti berpengalaman selama 38 tahun."Sepanjang kerjayanya, Laksamana Franchetti telah menunjukkan kepakaran yang luas dalam kedua-dua arena operasi dan dasar," kata Biden dalam satu kenyataan, sambil menyebut dia adalah wanita kedua yang pernah mencapai pangkat laksamana empat bintang dalam Tentera Laut AS.Tahun lalu, Biden memilih Laksamana Linda Fagan untuk mengetuai Pengawal Pantai AS, menjadikannya pegawai pemerintah wanita pertama di jabatan itu. Tetapi pengawal pantai secara rasmi bukan sebahagian daripada Jabatan Pertahanan, dan sebaliknya berada bawah Jabatan Keselamatan Dalam Negeri.Franchetti akan menjadi wanita pertama yang mengetuai perkhidmatan ketenteraan dalam Jabatan Pertahanan dan menyertai Ketua Turus Bersama, sekumpulan lapan anggota perkhidmatan beruniform terkemuka yang menasihati presiden mengenai isu ketenteraan.Biden turut mengangkat Paparo, mencalonkannya menjadi komander semua pasukan tentera AS di Pasifik. Dia memilih Naib Laksamana Stephen "Web" Koehler untuk menggantikan Paparo sebagai komander Armada Pasifik AS.-REUTERS


Brazil bakal hadkan pemilikan senjata api kepada orang awam

BRASILIA, 22 Julai- Presiden Brazil Luiz Inacio Lula da Silva menandatangani dekri untuk mengehadkan akses orang awam kepada senjata api, dalam usahanya untuk mengurangkan ledakan pemilikan senjata api ketika pemerintahan Jair Bolsonaro.Bawah Bolsonaro, pemilikan senjata api persendirian meningkat hampir tiga kali ganda.Semasa tempoh pemerintahan Bolsonaro, dia melonggarkan kawalan terhadap pemilikan senjata api."Kami akan terus memperjuangkan untuk mengurangkan pemilikan senjata api di negara kami. Hanya polis dan tentera mesti bersenjata lengkap," kata Lula di Brasilia ketika beliau mendedahkan beberapa siri langkah mengekang keganasan.Tindakan itu dibuat selepas beberapa kejadian tembakan di sekolah baru-baru ini di negara yang mencatatkan lebih daripada lima pembunuhan sejam secara purata pada 2022, menurut Forum Keselamatan Awam, sebuah NGO.Dekri Lula mengenai "kawalan senjata yang bertanggungjawab" akan menyaksikan seorang individu dihadkan kepada dua senjata untuk mempertahankan diri.Sesiapa yang ingin mendapatkan pistol perlu membuktikan bahawa mereka memerlukannya.Jika sebelum ini pemburu, penembak sukan dan pengumpul dibenarkan untuk memiliki 30 laras senjata api, kini jumlah itu dihadkan kepada enam sahaja.Pembelian peluru juga akan dihadkan, begitu juga dengan waktu buka lapang sasar tembak yang tidak lagi dapat beroperasi dalam jarak satu kilometer (0.6 batu) dari sekolah.Menurut NGO antikeganasan Instituto Sou da Paz, terdapat lebih sejuta senjata dimiliki orang awam berada dalam daftar di Brazil menjelang Julai 2022. Jumlah itu hampir tiga kali ganda sebelum Bolsonaro memegang jawatan.Dekri baharu itu "mewakili satu langkah ke hadapan untuk kembali kepada standard tanggungjawab dan penguatkuasaan undang-undang dalam kawalan senjata di Brazil," kata kumpulan itu dalam satu kenyataan.Pentadbiran Lula juga memperkenalkan rang undang-undang untuk mengeraskan lagi hukuman bagi keganasan di sekolah.-AFP


Berang tiada tindakan kes rogol, sekumpulan wanita serang, bakar rumah suspek

NEW DELHI, 22 Julai- Sekumpulan wanita di negeri Manipur di timur laut India menyerang rumah suspek utama dalam kes serangan seksual yang telah menimbulkan kemarahan seluruh negara, kata polis negeri pada Jumaat.Suspek didakwa telah mengheret dua wanita ke jalan raya pada bulan Mei dan menghasut orang ramai untuk merogol dan mengarak mereka dalam keadaan berbogel.Serangan seksual itu berlaku lebih dua bulan lalu tetapi ia hanya menarik perhatian negara selepas video mengenainya tular di media sosial minggu ini, sekali gus mencetuskan kekacauan di Manipur.Suspek utama, seorang penduduk Manipur, telah ditahan pada Khamis beberapa jam selepas Perdana Menteri Narendra Modi mengutuk serangan itu sebagai "memalukan" dan menjanjikan tindakan tegas.Tiga lagi turut ditahan dan polis sedang mengesan sekurang-kurangnya 30 yang lain terlibat dalam jenayah itu.“Sekumpulan wanita membaling batu dan membakar beberapa bahagian rumah milik tertuduh utama di sebuah kampung,” kata Hemant Pandey, pegawai kanan polis di ibu negeri Imphal."Kami meminta wanita untuk membantah secara aman kerana terdapat keebimbangan yang ia mungkin menjadi lebih parah. Kami memahami kemarahan mereka," katanya.Aduan polis yang difailkan pada Mei menyatakan bahawa kumpulan bersenjata merosakkan beberapa rumah dan membakarnya sehingga rentung di sebuah kampung di daerah Kangpokpi .Kumpulan perusuh itu, menurut aduan, kemudian melakukan serangan seksual terhadap dua wanita berusia 21 dan 19 tahun yang diarak berbogel.Serangan itu dilaporkan oleh mangsa pada Mei apabila negeri itu menyaksikan pertempuran etnik yang sengit. Pergaduhan itu dicetuskan oleh perintah mahkamah bahawa kerajaan harus mempertimbangkan untuk meluaskan faedah istimewa yang dinikmati oleh orang suku Kuki kepada majoriti penduduk Meitei juga.Sekurang-kurangnya 125 orang telah terbunuh dan lebih 40,000 telah meninggalkan rumah mereka sejak keganasan meletus.Protes telah dirancang di beberapa bahagian di India oleh kumpulan hak asasi manusia yang menuntut keadilan dan siasatan pantas terhadap insiden terbaharu itu untuk menimbulkan persoalan mengenai keselamatan wanita di negara itu."Kami ingin tahu mengapa polis gagal mengambil tindakan pantas apabila mereka mengetahui bahawa wanita dirogol dan diarak dalam keadaan bogel di Manipur," kata Radhika Burman, seorang pelajar di timur bandar Kolkata yang mengetuai demonstrasi awam pada Khamis.Beratus-ratus penunjuk perasaan di bandar selatan Bengaluru berarak, dengan beberapa sepanduk bertulis; "Tubuh wanita bukan medan perang". Mereka turut mempersoalkan kegagalan pihak berkuasa menyiasat kes yang didaftarkan oleh dua mangsa daripada komuniti suku minoriti pada Mei lalu."Ini adalah ketidakadilan dan pengabaian yang teruk," kata H. J. Lakshmi, dari Samakaleena Samajik Sanskritik Vedike, sebuah organisasi masyarakat sivil di Bengaluru.Demonstrasi serupa telah diadakan di bandar timur Bhubaneswar dan di beberapa kampus kolej di seluruh negara.-REUTERS


Biden angkat Pengarah CIA jadi ahli kabinet

WASHINGTON, 22 Julai- Presiden A.S. Joe Biden pada Jumaat mengesahkan telah meminta Pengarah CIA William Burns untuk menjadi ahli kabinetnya."Bawah kepimpinannya, CIA menyampaikan pendekatan jangka panjang yang jelas dan jelas terhadap cabaran keselamatan negara utama negara kita," kata Biden dalam satu kenyataan, merujuk kepada pendekatan Burns terhadap pencerobohan Rusia ke atas Ukraine dan persaingan AS dengan China.Bonnie Glaser, Ketua Program Indo-Pasifik di German Marshall Fund of The United States berkata pelantikan itu mencerminkan keyakinan Biden terhadap Burns dan pengalaman kerjayanya.Burns, mengetuai CIA pada 2021, "telah memberi sumbangan besar kepada pembuatan keputusan keselamatan negara, terutamanya berkaitan Rusia dan China" kata Glaser.Burns bukanlah pengarah CIA pertama yang mencapai status kabinet. Bekas Presiden Bill Clinton juga pernah menamakan pengarah CIAnya - John Deutch dan George Tenet - untuk berkhidmat dalam kabinetnya, begitu juga Ronald Reagan yang menaikkan William Casey.Daniel Byman, pengarah Program Pengajian Keselamatan di Sekolah Perkhidmatan Luar Universiti Georgetown, melihat perkembangan itu sebagai bukti "kehebatan Burn dan bukannya keputusan yang lebih luas tentang peranan CIA dalam kabinet.""Burns telah menjadi individu yang sangat penting dalam dasar luar Biden, berkhidmat sebagai ketua perisikan serta sebagai diplomat ke Ukraine, Timur Tengah dan bahagian lain di dunia," katanya. "Biden mahu menggunakan pengetahuan dan kemahiran Burns semasa dia membentuk dasar luarnya."Seorang pegawai White House berkata adalah perkara biasa bagi presiden untuk mengubah agensi yang diwakili dalam kabinet mereka.Sebagai contoh, bekas Presiden Barack Obama mengangkat Ketua Pentadbiran Perniagaan Kecil ke kabinet dan Clinton melantik Ketua Agensi Pengurusan Kecemasan Persekutuan, James Witt ke kabinetnya. -REUTERS


Pyongyang lancar peluru berpandu lagi

SEOUL, 22 Julai- Korea Utara melancarkan beberapa peluru berpandu krus (cruise missile) ke arah laut di barat Semenanjung Korea, kata tentera Korea Selatan pada Sabtu.Ini menjadikan ia pelancaran peluru berpandu terbaharu Korea Utara sejak ia melepaskan dua peluru berpandu balistik pada Rabu.Sejumlah peluru berpandu krus yang dilancarkan sejak sekitar pukul 4.00 pagi waktu tempatan telah dikesan, kata Ketua Staf Bersama Korea Selatan.Terdahulu pada Rabu, Korea Utara melepaskan peluru berpandu beberapa jam selepas kapal selam peluru berpandu balistik bersenjata nuklear AS (SSBN) tiba untuk lawatan ketenteraan ke Korea Selatan.Korea Utara juga memberi amaran pada Khamis bahawa penempatan kapal pengangkut pesawat, pengebom atau kapal selam peluru berpandu AS di Korea Selatan boleh memenuhi kriteria Pyongyang untuk penggunaan senjata nuklearnya.-REUTERS


Gambia dakwa ubat batuk dari India penyebab kematian 70 bayi

BANJUL, (GAMBIA), 22 Julai- Pasukan petugas kerajaan Gambia memaklumkan bahawa empat ubat batuk yang diimport dari India menjadi penyebab kematian sekurang-kurangnya 70 kanak-kanak akibat kegagalan buah pinggang tahun lalu.Menteri Kesihatan, Dr Ahmadou Lamin Samateh memberitahu sidang akhbar bahawa terdapat kegagalan dalam pemeriksaan kawal selia dan import ubat, bermula dengan produk tidak didaftarkan dengan Agensi Kawalan Perubatan (MCA) negara Afrika Barat itu.Ketua MCA telah dipecat, katanya, sambil menuding menyalahkan pegawai farmasi penyelia yang membenarkan pengimportan dadah tanpa pemeriksaan latar belakang yang mencukupi.Bermula pada September tahun lalu, Gambia mengarahkan penarikan balik beberapa ubat batuk dan selsema, serta semua produk yang dikeluarkan oleh makmal India Maiden Pharmaceuticals dari mana sirap tercemar itu berasal, selepas kematian sekurang-kurangnya 70 bayi.Ia kemudiannya mengharamkan semua produk daripada firma India itu.Menurut Pertubuhan Kesihatan Sedunia (WHO), ujian makmal mendapati "jumlah yang tidak boleh diterima" dietilena glikol dan etilena glikol, yang biasanya digunakan sebagai antibeku dan boleh membawa maut apabila tertelan.Kesan toksik daripada bahan ini termasuk "kecederaan buah pinggang akut yang boleh menyebabkan kematian," kata agensi itu.

(Foto tahun 2022 menunjukkan sidang akhbar di Gambia, di mana ibu bapa yang berduka meletakkan papan tanda meminta keadilan untuk kematian anak-anak mereka/ REUTERS)

Pasukan petugas Gambian menyatakan keperluan mendesak untuk menubuhkan makmal kawalan kualiti untuk menjalankan ujian ke atas semua ubat yang diimport ke negara itu, yang mana WHO menyediakan sokongan untuk ditubuhkan.Samateh berkata ia turut mengesyorkan penambahbaikan kepada sistem perubatan negara termasuk mewujudkan sekolah farmasi dan peraturan lebih ketat mengenai ubat.Kerajaan Gambia juga sedang meneroka pilihannya untuk mengambil tindakan undang-undang terhadap pengeluar ubat tidak selamat dari India itu untuk menerima pampasan bagi mangsa, katanya.Selepas skandal kesihatan, India melancarkan siasatan dan menutup kilang Maiden Pharmaceuticals pada bulan Oktober.Awal tahun ini, WHO mengumumkan gesaan untuk "tindakan segera dan terkoordinasi" untuk membasmi ubat yang tidak patuh dan dipalsukan, khususnya ubat batuk tercemar yang dikaitkan dengan kematian 300 kanak-kanak di Gambia, Indonesia dan Uzbekistan.- AFP


Pilihan raya Kemboja, 333 pemerhati dipilih dari 65 negara dan institusi

PHNOM PENH, 21 Julai- Seramai 333 pemerhati dan orang kenamaan asing dari 65 negara dan institusi antarabangsa akan melawat Kemboja, menjelang pilihan raya umum negara berkenaan Ahad ini.Kehadiran mereka adalah untuk memantau proses demokrasi.Antaranya, Speaker Dewan Rakyat, Tan Sri Johari Abdul dan Perdana Menteri Guinea-Bissau, Nuno Gomes Nabiam serta 11 bekas ketua negara, kerajaan dan parlimen.Demam pilihan raya ke-7 Kemboja menyaksikan, Parti Rakyat Kemboja (CCP) dipimpin Perdana Menteri, Hun Sen diyakini kekal cemerlang dan menang semua kerusi yang ditandingi.Namun begitu, parti pembangkang utama, Parti Candle Light mungkin mampu mencipta kejutan pada pilihan raya kali ini. Pilihan raya Ahad ini menyaksikan 18 parti politik bertanding merebut 125 kerusi dengan lebih 9.7 juta rakyat layak mengundi.Pada pilihan raya 2018, CPP menyapu bersih semua kerusi dipertandingkan setelah memperoleh 4.8 juta undi daripada 6.9 juta undi.- REUTERS


Turkiye hilang banyak tapak sejarah, akibat gempa bumi Februari lalu

ANTAKYA, 21 Julai- Turkiye berusaha melindungi warisan bandar purba Antakya yang musnah akibat gempa bumi.Antakya adalah tapak bandar purba Antioch yang menjadi warisan dan tamadun berusia 2,000 tahun.Bandar purba Turkiye itu terletak di wilayah selatan Hatay.Kebanyakkan warisan purba runtuh sejak gempa bumi pada 6 Februari yang melanda selatan Turkiye dan Syria.Kira-kira 80 peratus bangunan runtuh semasa bencana yang menggegarkan selatan negara itu yang turut melenyapkan kebanyakan seni bina bersejarah.Gempa bumi kuat itu juga mengorbankan sekurang-kurangnya 55,000 penduduk.Gempa bumi kuat yang menggegarkan Turkiye itu telah merosakkan 84,726 bangunan.Kementerian Kebudayaan Turki telah menyenaraikan 719 bangunan yang mempunyai kepentingan bersejarahIstana di Gaziantep dan sebuah kubu di Aleppo merupakan antara tapak bersejarah paling berharga di rantau itu, turut ranap.UNESCO juga meneliti keadaan puluhan tapak warisan sejarah dunia di Turkiye dan Syria yang terjejas teruk akibat gempa bumi.- AFP


Iraq usir Duta Besar Sweden, bantahan terhadap insiden bakar Al-Quran

BAGHDAD, 21 Julai- Pemerintah Iraq mengusir Duta Besar Sweden dari negara itu sebagai tanda bantahan terhadap rancangan membakar kitab suci al-Quran di Stockholm.Turut diusir dan diarah henti operasi di Iraq ialah syarikat telekomunikasi dari Sweden, Ericsson.Pemerintah Iraq juga telah memanggil pulang perwakilannya di Sweden sebagai sebagai satu lagi siri bantahan tegas terhadap provokasi mencetuskan ketegangan agama itu.Sebelum ini, kumpulan anti-Islam, termasuk seorang pendatang Iraq yang menetap di Sweden membakar al-Quran di luar sebuah masjid di Stockholm pada Jun.Kumpulan sama juga mendapat keizinan pihak berkuasa Sweden melakukan perkara sama sekali lagi pada Khamis.Ia mengundang bantahan umat Islam Iraq yang bertindak menyerang pejabat keduataan Sweden di Baghdad.Iraq menegaskan kepada pemerintah Sweden, apa sahaja perlakuan menjurus kepada pembakaran al-Quran akan menyebabkan hubungan diplomatik mereka terputus.Sementara itu, Menteri Luar Sweden, Tobias Billström berkata kesemua pegawai dan kakitangan kedutaannya selamat, namun membidas pemerintah Iraq yang didakwa gagal melunaskan tanggungjawab melindungi kedutaan.


Sembilan lagi kematian direkodkan di Bangladesh akibat denggi

DHAKA, 21 Julai- Sembilan lagi kematian akibat demam denggi direkodkan di Bangladesh menjadikan jumlah korban kes sejak Januari kepada 155 orang.Jumlah tersebut meliputi 108 kes pada Julai dan 34 lagi pada Jun.Dalam tempoh 20 hari pertama Julai, 19,569 kes denggi direkodkan selepas 5,956 orang dijangkiti penyakit bawaan nyamuk itu bulan lepas.Sejumlah 1,755 kes denggi baharu termasuk 845 di Dhaka dilaporkan dalam tempoh 24 jam lalu.Jumlah keseluruhan kes sejak Januari itu kini mencecah 27,547 kes.Bagi menangani peningkatan tersebut, pihak berkuasa kesihatan Bangladesh telah memperkukuh langkah kesihatan awam dengan menggempur lokasi pembiakan nyamuk dan menjalankan operasi anti larva.- REUTERS


20 orang hilang akibat banjir kilat di Bhutan

KATHMANDU, 21 Julai- Kira-kira 20 orang hilang di Bhutan berikutan banjir kilat yang tercetus akibat hujan lebat, menghanyutkan sebahagian daripada loji hidroelektrik kecil pada Khamis.Menurut pihak berkuasa, pasukan mencari dan menyelamat digegaskan ke lokasi berkenaan untuk operasi lanjut dan Perdana Menteri Bhutan, Lotay Tshering turut turun padang melawat ke tapak itu."Sebahagian daripada Projek Tenaga Hidro Yungichhu 32 MW di kawasan terpencil di timur negara itu dihanyutkan tetapi bahagian utamanya tidak terkena," kata akhbar Bhutan itu dalam catatan Twitter tanpa mengulas lanjut."Ia adalah bencana besar. Yang hilang termasuk kakitangan projek," memetik seorang pegawai yang tidak dinamakan dari Druk Green Power, yang bertanggungjawab ke atas pembinaan loji itu.Tragedi besar seperti itu agak jarang berlaku di Bhutan, negara yang terletak di antara China dan India dan mempunyai populasi hanya 750,000.Namun pada 2021, sekurang-kurangnya sepuluh orang terbunuh apabila banjir kilat menghanyutkan kem pergunungan terpencil.Tahun ini, negara jiran Nepal telah menyaksikan sekurang-kurangnya 25 orang terbunuh dan 25 lagi hilang dalam banjir kilat dan tanah runtuh yang disebabkan oleh hujan monsun tahunan yang bermula pada bulan Jun.- REUTERS


Insiden lelaki mengamuk di Seoul, seorang maut dan tiga cedera

SEOUL, 21 Julai- Seorang maut dan tiga lagi cedera apabila seorang lelaki mengamuk berhampiran stesen kereta api bawah tanah di ibu negara Korea Selatan, Seoul pada Jumaat.Menurut polis, serangan itu berlaku berhampiran Stesen Kereta Api Bawah Tanah Sillim di barat daya Seoul dan suspek telah ditahan polis di tempat kejadian."Suspek adalah seorang lelaki dalam lingkungan 30-an dan dia tidak kelihatan mabuk. Kami sedang soal siasat mengenai motif jenayahnya," kata mereka.Agensi Berita Yonhap melaporkan bahawa serangan berlaku berhampiran Pintu Keluar 4 stesen kereta api bawah tanah pada 2.07 petang waktu tempatan.Video yang disiarkan di saluran YouTube stesen televisyen tempatan YTN menunjukkan pasukan kecemasan berpakaian jingga berlari ke arah lokasi kejadian membawa pengusung.Menerusi rakaman itu, kawasan tersebut telah diletakkan pita kuning bagi menghalang orang awam untuk ke lokasi tersebut.“Lelaki itu menjerit tidak mahu hidup lagi kerana sedang ditahan polis,” lapor YTN.Korea Selatan merupakan negara yang sangat selamat, dengan kadar pembunuhan hanya 1.3 bagi setiap 100,000 orang pada 2021, berdasarkan statistik rasmi.- AFP


Rusia pertimbang perkenal kuota eksport bahan api

MOSCOW, 21 Julai- Rusia tidak menolak kemungkinan untuk memperkenalkan kuota bagi eksport produk minyak dalam usaha menstabilkan harga petrol.Kenyataan itu dimaklumkan Timbalan Perdana Menteri Rusia, Alexander Novak pada Jumaat.Menurut media kerajaan, ia berikutan harga borong petrol mencecah paras tinggi untuk sepanjang masa."Pada dasarnya, ia sedang dipertimbangkan. Tetapi ada cadangan lain juga. Kita perlu mempertimbangkan kebaikan dan keburukan," katanya menjawab soalan mengenai kemungkinan kuota untuk eksport produk minyak, lapor agensi berita RIA.Beliau menambah bahawa beberapa kilang penapisan telah menangguhkan penyelenggaraan yang dirancang ke satu tarikh lain bagi memenuhi permintaan yang semakin meningkat.Peningkatan dalam pengeluaran di kilang penapisan boleh memudahkan Rusia berjanji untuk mengurangkan eksport minyak mentah sebanyak 500,000 tong sehari pada bulan Ogos untuk menyokong pasaran minyak global.Harga purata petrol di Saint-Petersburg International Mercantile Exchange (SPIMEX) meningkat pada hari Rabu sebanyak 1.8% kepada 62,653 rubel ($694.5) setan, mencapai paras tertinggi baharu sepanjang masa.Harga runcit bahan api secara relatifnya stabil kerana ia dikawal oleh kerajaan.- REUTERS


India larang eksport beras berkuat kuasa serta-merta

MUMBAI, 21 Julai- Pengeksport beras terbesar dunia, India telah melarang beberapa jualan bijirin luar negara berkuat kuasa serta-merta, sebagai satu langkah yang boleh memacu harga antarabangsa lebih tinggi.Beras merupakan makanan ruji utama dunia dan harga di pasaran antarabangsa telah melonjak ke paras tertinggi dalam tempoh sedekad, ketika dunia bergelut dengan pandemik COVID-19, perang di Ukraine dan fenomena cuaca El-Nino yang memberi kesan terhadap tahap pengeluaran.Kementerian Hal Ehwal Pengguna dan Makanan berkata India akan melarang eksport beras putih, bukan basmati yang menyumbang kira-kira satu perempat daripada jumlahnya.Langkah itu akan memastikan 'ketersediaan yang mencukupi' dan meredakan kenaikan harga dalam pasaran domestik", katanya dalam satu kenyataan.India menyumbang lebih daripada 40 peratus daripada pasaran beras global.

Tindakan itu berkemungkinan berisiko menjejaskan bekalan makanan kepada negara-negara yang sangat bergantung kepada import beras", menurut firma analisis data Gro Intelligence."Negara-negara yang dijangka akan terlibat dalam larangan itu termasuk negara-negara Afrika, Turkiye, Syria dan Pakistan yang ke semuanya sudah bergelut dengan inflasi harga makanan yang tinggi", tambah firma itu.Permintaan global menyaksikan eksport beras putih bukan basmati India melonjak 35 peratus dari tahun ke tahun pada suku kedua, kata kementerian itu.Peningkatan itu berlaku walaupun selepas kerajaan melarang penghantaran beras dan mengenakan cukai eksport 20 peratus ke atas beras putih pada September.Pembatalan Moscow terhadap perjanjian bijirin Laut Hitam yang melindungi eksport Ukraine telah menyebabkan harga gandum meningkat."Jelas sekali ini akan menambah inflasi di seluruh dunia kerana beras boleh digunakan sebagai pengganti gandum", kata Penganalisis Kanan Rabobank Oscar Tjakra.Harga beras di India meningkat antara14-15 peratus pada tahun itu hingga Mac dan kerajaan "melihat dengan jelas ini sebagai 'amaran' dari sudut keselamatan makanan dan inflasi domestik", kata Pengarah Penyelidikan agensi Penarafan Crisil Pushan Sharma dalam satu kenyataan.India telah mengekang eksport gandum dan gula tahun lepas untuk mengawal harga produk tersebut.-AFP


Penempatan aset tentera AS, Korea Utara ugut tindak balas nuklear

(Bendera AS dan Korea Utara dilihat di Hotel Capella, Singapura/Foto fail/REUTERS)

SEOUL, 21 Julai- Penempatan kapal pengangkut pesawat, pengebom atau kapal selam peluru berpandu Amerika Syarikat (AS) di Korea Selatan disifatkan sebagai menggunakan senjata nuklear.Agensi Berita Pusat Korea (KCNA) melaporkan Menteri Pertahanan Korea Utara, Kang Sun-nam berkata tindakan itu memenuhi kriteria menggunakan senjata nuklear.Pandangan tersebut dibuat ketika pihak terlibat menunjukkan kekuatan tentera mengenai senjata nuklear dan program peluru berpandu balistik negara terpencil itu.Kenyataan Menteri Pertahanan itu juga menuduh Amerika Syarikat dan Korea Selatan meningkatkan ketegangan di rantau itu sambil mengkritik pertemuan pertama oleh Kumpulan Perundingan Nuklear (NCG) mereka."Peningkatan penempatan kapal selam nuklear strategik dan aset strategik lain mungkin berada di bawah syarat penggunaan senjata nuklear yang dinyatakan dalam undang-undang Republik Demokratik Rakyat Korea (DPRK)," kata kenyataan itu.

(Kapal Selam Peluru Berpandu Balistik AS di Pangkalan Tentera Laut Busan, di Busan/REUTERS)

Kenyataan Kang itu merujuk kepada kapal selam peluru berpandu balistik AS kelas Ohio bersenjata nuklear yang tiba di sebuah pelabuhan di bandar selatan Busan awal minggu ini."Fasa pertempuran tentera di semenanjung Korea telah muncul sebagai realiti berbahaya," kata laporan KCNA.Kementerian Pertahanan Negara Korea Selatan berkata mesyuarat NCG dan penempatan USS Kentucky adalah "sekadar tindakan balas pertahanan" terhadap ancaman nuklear dan peluru berpandu Korea Utara."Korea Utara tidak akan mendapat konsesi daripada pakatan Korea Selatan-AS untuk pembangunan dan ancaman nuklearnya yang hanya akan membawa kepada pengasingan dan kesukaran yang semakin teruk," kata Kementerian Korea Selatan dalam satu kenyataan.Selasa lalu, seorang askar AS ditahan ketika menyeberangi sempadan Korea Utara yang dikawal ketat tanpa kebenaran. Bagaimanapun, Korea Utara masih belum mengulas mengenai insiden tersebut.Tahun lalu, negara tertutup itu menyeragamkan undang-undang nuklear baharu, mengisytiharkan statusnya sebagai negara bersenjata nuklear 'tidak boleh ditarik balik'.-REUTERS


Tanah runtuh di India: Angka kematian meningkat 16 orang

IRSHALWADI, 21 Julai- Angka kematian akibat tanah runtuh di barat India meningkat kepada 16 orang, manakala kira-kira 100 orang dikhuatiri masih terperangkap.Tanah runtuh itu berlaku pada tengah malam di dusun pergunungan Irshalwadi, Maharashtra terletak kira-kira 60 kilometer (km) dari Mumbai, selepas hujan berterusan di wilayah itu.Ketua Pengarah Pasukan Tindak Balas Bencana Kebangsaan (NDRF), Atul Karwal berkata anggota penyelamat menemui 16 mayat dan pihak berkuasa tempatan menasihatkan mereka menangguhkan operasi pencarian. "Tidak mungkin untuk mencari orang dalam kegelapan di kawasan sebegitu," katanya, sambil menambah dia tetap berharap lebih ramai lagi ditemui hidup.Seorang saksi memberitahu bahawa pasukan penyelamat menjalankan operasi mencari selama lebih 12 jam dalam keadaan cuaca hujan lebat dan berkabus serta mengelak batu besar yang jatuh ke bawah cerun gunung."Beberapa orang menggali lubang kubur berhampiran lokasi kejadian kerana membawa mangsa menuruni gunung terlalu sukar, kata saksi itu.Sementara itu, Timbalan Ketua Menteri Maharashtra memberitahu lebih 80 orang berjaya menyelamatkan diri dan lebih 100 orang dikhuatiri terperangkap. Dianggarkan sekurang-kurangnya 225 orang tinggal di kawasan tersebut.

Dua tahun lalu, tanah runtuh di kampung berhampiran mengorbankan lebih 80 orang. Jabatan Meteorologi India berkata bencana yang dikaitkan dengan hujan telah mengorbankan lebih 100 orang di India, kebanyakannya di utara, sejak bermulanya musim tengkujuh pada 1 Jun."Daerah itu menerima hujan sebanyak 400 mm dalam tempoh 24 jam lalu dan lebih banyak hujan dijangka berlaku", menurut Jabatan Kaji Cuaca.Amaran merah telah dikeluarkan untuk pantai Maharashtra dan negeri Gujerat di utara.

Sekolah dan jalan raya ditutup selain perkhidmatan pengangkutan terjejas selepas hujan lebat melanda bandar itu.Minggu ini, Sungai Yamuna melimpahi tebing dan air naik sehingga tembok di perkarangan Taj Mahal buat pertama kali dalam tempoh 45 tahun, sehingga menenggelamkan beberapa monumen bersejarah dan taman yang mengelilingi bangunan kurun ke-17 itu.Seminggu sebelum kejadian, penghadang banjir yang tersekat dan kerosakan sistem perparitan menyebabkan air Sungai Yamuna membanjiri bandar serta turut menenggelamkan beberapa kawasan termasuk bangunan bersejarah Red Fort dan Rajghat iaitu memorial memperingati Mahatma Gandhi.-REUTERS


Ketegangan memuncak antara Iraq, Sweden susulan insiden pijak Al-Quran

(Penyokong berkumpul di Dataran Tahrir Baghdad, mengecam rancangan pembakaran Al-Quran di Sweden/AFP)

BAGHDAD, 21 Julai- Ketegangan memuncak antara Iraq dengan Sweden berikutan insiden memijak Al-Quran baru-baru ini. Insiden tersebut juga mencetuskan kemarahan umat Islam seluruh dunia.Ratusan rakyat Iraq menyerbu dan membakar kedutaan Sweden di Baghdad bagi membantah tindakan Sweden membenarkan Salwan Momika melakukan perbuatan keji itu atas alasan kebebasan bersuara. Kerajaan Iraq mengecam tindakan itu. Semasa berlakunya protes di luar kedutaan Iraq di Stockholm, Perdana Menteri Iraq Mohamed Shia al-Sudani "mengarahkan duta Sweden di Baghdad untuk meninggalkan wilayah Iraq.Dalam pada itu, Iraq juga berikrar untuk memutuskan hubungan dengan negara tersebut termasuk menggantung lesen operasi syarikat telekomunikasinya, Ericsson.Tindakan itu didorong oleh kebenaran berulang kali kerajaan Sweden untuk membakar Al-Quran, menghina kesucian Islam dan membakar bendera Iraq", kata pejabatnya.-AFP

(Tunjuk perasaan di Dataran Tahrir Baghdad berhubung insiden membakar Al-Quran di Sweden/AFP)


Parti Konservatif hilang majoriti undi dalam pilihan raya kecil

(Rishi Sunak (tengah) melambai ketika tiba di Ibu Pejabat Parti Konservatif di Londonsetelah diumumkan sebagai pemenang pertandingan kepimpinan Parti Konservatif/AFP)

LONDON, 21 Julai- Parti Konservatif yang memerintah Britain hilang undi majoriti dalam dua daripada tiga pilihan raya kecil hari ini.Ini memberi petunjuk jelas bahawa parti pimpinan Rishi Sunak itu ditolak rakyat menjelang Pilihan Raya Umum tahun depan.Dalam pilihan raya kecil, Parti Konservatif kehilangan majoriti 19,000 undi bagi kerusi bandar Somerton dan Frome.Mereka turut kehilangan majoriti 20,000 undi di Utara Selby dan Ainsty-AFP

(Sunak melambai tangan setelah diumumkan sebagai pemenang pertandingan kepimpinan Parti Konservatif, pada 24 Oktober 2022/AFP)


Juruterbang maut semasa operasi padam kebakaran hutan

MONTREAL, 21 Julai- Seorang juruterbang maut dalam nahas helikopter di barat Kanada ketika operasi memadamkan kebakaran hutan yang melanda negara itu.Dia adalah mangsa ketiga yang maut dalam operasi tersebut selepas dua anggota bomba lain turut terkorban minggu lalu dalam operasi berasingan.Helikopter yang dinaiki juruterbang itu dilaporkan hilang pada petang Rabu. Ia ditemukan berhampiran Tasik Haig di utara wilayah Alberta.Menurut Lembaga Keselamatan Pengangkutan negara, kemalangan itu berlaku di lokasi terpencil.Kertas siasatan berikutan kejadian tersebut juga telah dibuka.

Polis Diraja Kanada (RCMP) dalam satu kenyataan berkata, ketika ditemui, bantuan pernafasan telah diberikan kepada juruterbang berkenaan sebelum dia disahkan meninggal dunia.Sementara itu, Perdana Menteri Justin Trudeau turut berasa dukacita menerima perkhabaran tersebut."Kami tidak akan melupakan jasanya kepada wilayahnya dan negara kami," tulisnya."Lebih 11 juta hektar (27 juta ekar) telah terbakar tahun ini, iaitu sepuluh kali ganda purata negara, kata Menteri Alam Sekitar Steven Guilbeault.Lebih 880 kebakaran berlaku di Kanada pada hari Khamis dengan 13 kebakaran baharu diisytiharkan pada siang hari. Antaranya 546 terbakar di luar kawalan.Kebakaran itu kebanyakannya berlaku di hutan boreal yang jauh dari kawasan yang didiami, bermakna terdapat sedikit risiko segera kepada manusia, namun memberi impak besar kepada alam sekitar.-AFP


Persatuan pengendali bahan api Pakistan gesa mogok nasional

KARACHI, 20 Julai- Pengendali pam bahan api di seluruh Pakistan akan mengadakan mogok di seluruh negara pada 22 Julai sebagai usaha untuk mendapatkan margin yang lebih besar berikutan krisis inflasi yang berlaku di negara itu, demikian dinyatakan Persatuan Peniaga Petroleum Pakistan pada Khamis."Kami akan menutup semua pam petrol pukul 6.00 petang di seluruh Pakistan pada 22 Julai," kata persatuan itu.Pada masa ini, persatuan itu mempunyai lebih daripada 10,000 ahli.Kadar faedah dan inflasi telah berlaku terhadap perniagaan pengendali bahan api dan menggesa margin pengedar ditingkatkan, menurut kenyataan yang dikeluarkan. Bahan api Iran diseludup ke negara itu dan menyebabkan menyebabkan jualan telah merosot sebanyak 30%."Kira-kira 8,000 hingga 9,000 pengendali yang diwakili oleh kami, akan menutup premis pada 22 Julai," kata pengerusi persatuan itu, Abdul Sami Khan kepada Reuters.Negara Asia Selatan itu berdepan dengan mata wang yang semakin lemah selain tempoh inflasi berpanjangan dengan kadar mencecah 29.4% pada Jun. Bagaimanapun, angka itu menunjukkan pengurangan kadar inflasi berbanding Mei yang mencatatkan 38% .- REUTERS


India larang eksport beras bukan basmati

NEW DELHI, 20 Julai- India melarang eksport beras bukan basmati berkuat kuasa serta-merta, menurut notis kerajaan yang dikeluarkan pada Khamis. Ia berikutan selepas hujan monsun bermusim yang menjejaskan tanaman dan menimbulkan kebimbangan kekurangan pengeluaran.Ketibaan musim monsun menyebabkan pengurangan penerimaan hujan sehingga pertengahan Jun. Bagaimanapun hujan lebat berlaku sejak minggu terakhir bulan Jun telah menyebabkan kerosakan yang ketara kepada tanaman."Kerajaan India telah meminda pelbagai dasar eksport bagi memastikan ketersediaan beras bukan basmati yang mencukupi di pasaran India dan untuk meredakan kenaikan harga dalam pasaran domestik," kata satu kenyataan kerajaan.Harga runcit beras meningkat 11.5% sepanjang tahun lalu dan tiga peratus sepanjang bulan lalu.India menyumbang lebih daripada 40% daripada eksport beras dunia tetapi sebarang pemotongan dalam penghantaran akan memacu harga makanan didorong oleh pencerobohan Rusia ke atas Ukraine tahun lepas dan cuaca tidak menentu."India akan mengganggu pasaran beras global yang lebih besar daripada yang dilakukan Ukraine dalam pasaran gandum disebabkan pencerobohan Rusia," kata B.V. Krishna Rao, presiden Persatuan Pengeksport Beras kepada Reuters.Beras adalah makanan ruji untuk lebih daripada 3 bilion penduduk, dan hampir 90% daripada tanaman intensif air itu dihasilkan di Asia, kerana corak cuacanya yang sesuai dengan tanaman itu. Harga global berada pada paras tertinggi dalam tempoh 11 tahun."Larangan mengejut ke atas eksport akan sangat memberikan kesan kepada pembeli, kerana ia tidak boleh menggantikan penghantaran dari mana-mana negara lain," kata Rao.Walaupun Thailand dan Vietnam tidak mempunyai inventori yang mencukupi untuk menampung kekurangan itu namun pembeli Afrika akan terjejas oleh keputusan yang dibuat oleh India, kata Rao. Kebanyakan negara meminta New Delhi untuk menyambung semula penghantaran tersebut.- REUTERS

(Seorang wanita menuai padi di kampung Karunj negeri barat Maharashtra, India/REUTERS)


Bangunan Kedutaan China di Odesa rosak - Gabenor

KIEV, 20 Julai- Sebuah bangunan Kedutaan China di Odesa rosak dalam serangan peluru berpandu dan dron Rusia di bandar pelabuhan selatan Ukraine, kata gabenor wilayah Oleh Kiper.Kiper memuat naik gambar tingkap bangunan itu pecah secara dalam talian.Rusia, menyerang bandar pelabuhan Odesa dan Mykolaiv untuk tiga malam berturut-turut."Penyerang sengaja menyerang infrastruktur di pelabuhan selain bangunan pentadbiran. Kediaman berdekatan Kedutaan China turut rosak. Ia menunjukkan musuh tidak memberi perhatian kepada apa-apa," kata Kiper dalam aplikasi Telegram.Presiden Ukraine Volodymyr Zelenskiy berkata 60,000 tan produk pertanian musnah dalam serangan udara Rusia di pelabuhan Odesa dalam ucapan video pada Rabu. Produk itu akan dihantar ke China.- REUTERS

(Gambar tingkap Kedutaan China rosak dikongsikan Oleh Kiper di aplikasi telegram/AFP)


Sebahagian besar kebakaran hutan di Greece dikawal

ATHENS, 20 Julai- Sebahagian besar kebakaran hutan di seluruh Greece berjaya dikawal selepas ia memusnahkan kawasan hutan dan berpuluh-puluh rumah selama beberapa hari.Kebakaran di barat Athens yang menyebabkan pemindahan bpuluh-puluh penduduk awal minggu ini, kata seorang pegawai bomba. Anggota bomba, dibantu dengan penyemburan air dari udara bagi mengelakkan kebakaran tersebut semakin marak.Di pulau Rhodes, anggota bomba terus memadamkan kebakaran di kawasan pergunungan dan memaksa penduduk menyelamatkan diri dari kawasan itu.Perkhidmatan meteorologi Greece memberi amaran tentang risiko kebakaran yang mula meningkat pada Khamis, ekoran negara itu semakin pulih daripada gelombang panas yang berlaku.Gelombang haba kedua diramalkan bermula pada Khamis, dengan suhu melebihi 40 darjah Celsius (°C) di sesetengah kawasan, dan terus meningkat kepada maksimum 44°C pada Jumaat.Pasukan pemadam kebakaran darat dan udara akan meneruskan rondaan di kawasan hutan seluruh Greece, kata pihak berkuasa.Bagaimanapun, kejadian kebakaran adalah perkara biasa di Greece, tetapi musim panas yang kering dan berangin menjadikan Mediterranean sebagai kawasan mudah terbakar dalam beberapa tahun kebelakangan ini.- REUTERS

(Pemandangan udara kawasan terbakar di penempatan Tsakali berhampiran Mandra, barat Athens/AFP)


Seorang lelaki dipenjara kerana tukar lagu kebangsaan kepada lagu protes

HONG KONG, 20 Julai- Seorang lelaki Hong Kong dijatuhi hukuman penjara tiga bulan menukar Lagu Kebangsaan China kepada lagu protes.Lagu klip video sukan dalam talian itu sengaja ditukar oleh Cheng dan dimuat naik di YouTube pada 2021.Cheng Wing-chun, 27, dipenjarakan sehari sebelum kerajaan menetapkan untuk meminta mahkamah berasingan untuk larangan lagu protes "Glory to Hong Kong" yang belum pernah berlaku sebelum ini.Penghinaan terhadap lagu kebangsaan itu merupakan satu jenayah di Hong Kong, bawah undang-undang 2020 yang boleh membawa hukuman maksimum penjara selama tiga tahun.Majistret Minnie Wat pada Khamis menjatuhkan hukuman penjara tiga bulan kepada Cheng.Video itu mendapat lebih 90,000 tontonan dan mahkamah terpaksa menyekat video tersebut.Cheng "menghasut orang ramai di bahagian komen untuk menghina lagu kebangsaan" dan tidak menunjukkan rasa kesal, kata Wat.Klip itu, yang menunjukkan pemain lawan Hong Kong Edgar Cheung menerima pingat emasnya di Olimpik Tokyo 2020, pada asalnya berlatar belakang lagu "March of the Volunteers" lagu rasmi untuk China dan Hong Kong.

(Bendera China dan bendera Hong Kong (kiri) digambarkan di Hong Kong/AFP)

Lagu protes "Glory to Hong Kong", ditulis tanpa nama, pertama kali muncul pada Ogos 2019 ketika Hong Kong sedang mengalami demonstrasi secara besar-besaran.Kini adalah tidak sah untuk mempersembahkan atau memainkan rakaman lagu tersebut di Hong Kong, selepas Beijing memusnahkan protes dan mengenakan undang-undang keselamatan negara pada 2020 untuk memadamkan perbezaan pendapat.Tetapi lagu itu pernah dimainkan sebagai lagu kebangsaan bandar itu beberapa kali di acara sukan antarabangsa dan telah menimbulkan kemarahan pegawai Hong Kong.Pada Jun, kerajaan memohon kepada Mahkamah Tinggi di bandar itu untuk mendapatkan injunksi yang, menghalang orang ramai daripada menyiarkan, membuat persembahan, berkongsi atau mengeluarkan semula lagu itu dengan niat jenayah, sekiranya dibenarkan.Kerajaan juga telah berusaha untuk mengharamkan "sebarang penyesuaian" lagu atau melodinya.Menteri teknologi Sun Dong berkata, injunksi itu diperlukan kerana syarikat gergasi teknologi Google enggan menyahsenarai "Glory to Hong Kong" daripada hasil carian dalam talian melainkan kerajaan mempunyai bukti keharaman lagu tersebut.- AFP


Sepuluh maut, berpuluh-puluh hilang dalam tanah runtuh di India

MUMBAI, 20 Julai- Sekurang-kurangnya 10 orang terbunuh selepas tanah runtuh yang diakibatkan hujan lebat di negeri Maharashtra di India manakala berpuluh-puluh lagi dikhuatiri terperangkap, kata pegawai pada Khamis.Pasukan penyelamat di daerah Raigad mencari penduduk di dalam timbunan tanah dan runtuhan.Timbalan Ketua Menteri Maharashtra Devendra Fadnavis, berkata 10 orang maut dalam tanah runtuh itu."Lebih 200 orang tinggal di sana, kami telah menyelamatkan kira-kira 70 orang setakat ini. Daripadajumlah itu 21 cedera," kata Fadnavis.Pegawai polis Harish Kalsekar memberitahu AFP, hampir 50 orang dikhuatiri masih tertimbus di bawah runtuhan."Hujan dan bentuk muka bumi berbukit, jadi alat berat tidak boleh dialihkan ke sana," kata Kalsekar.Menteri Dalam Negeri Amit Shah berkata keutamaan adalah "untuk memindahkan orang ramai dari tempat kejadian dan merawat mereka yang cedera dengan segera".India dilanda hujan sejak permulaan musim tengkujuh pada bulan Jun mengakibatkan banjir serta tanah runtuh dan telah mengorbankan ramai penduduk.Hujan monsun amat penting bagi mengisi semula sungai dan air bawah tanah, namun penerimaan hujan secara berlebihan telah menyebabkan banjir dan kemusnahan setiap tahun.Menurut pakar, perubahan iklim di seluruh dunia juga menyebabkan berlakunya cuaca ekstrem.- AFP

(Pasukan Tindak Balas Bencana Kebangsaan (NDRF) India di kampung Irshalwadi/AFP)


Lima maut selepas ribut ganas landa Balkan

ZAGREB, 20 Julai- Sekurang-kurangnya lima orang terbunuh selepas ribut petir ganas melanda Bosnia, Croatia dan Slovenia berikutan suhu panas terik beberapa hari di Balkan.Menurut polis dan laporan dalam media tempatan ribut itu mematahkan tiang elektrik dan banjir di jalanan dengan sekurang-kurangnya empat orang terbunuh akibat pokok tumbang, termasuk dua kejadian di ibu negara Croatia Zagreb.Di Zagreb pada Khamis, kru sedang membersihkan serpihan dari jalan-jalan. Pihak berkuasa memberi amaran kepada penduduk supaya tidak melawat kawasan taman yang terjejas dengan pokok tumbang selain bekalan elektrik terputus.Seorang pengendali kren maut akibat cedera parah akibat ribut di Zagreb.Datuk Bandar Zagreb Tomislav Tomasevic menyifatkan ribut dengan "kekuatan dan kerosakan".pada lewat Rabu itu tidak pernah berlaku sebelum ini.Menurut laporan media tempatan di negara jiran Slovenia, seorang turut terbunuh dihempap pokok tumbang berhampiran Tasik Bled, manakala seorang individu terbunuh di Brcko di utara Bosnia dengan punca yang tidak disahkan.- AFP


The Tories sedia terima kekalahan dalam tiga pilihan raya kecil

LONDON, 20 Julai- Tiga pilihan raya kecil di seluruh England akan diadakan pada Khamis, dengan Parti Konservatif pimpinan Perdana Menteri Rishi Sunak bersiap sedia untuk kekalahannya.Bagaimanapun, The Tories mempertahankan majoriti besar di kerusi di London, Yorkshire di utara England dan Somerset di barat daya, tetapi sokongan itu semakin berkurangan beberapa tahun kebelakangan ini berikutan keadaan ekonomi yang teruk.Undian dibuka pada pukul 7.00 pagi waktu tempatan dan pertandingan itu menjelang pilihan raya umum yang dijadualkan tahun depan. Parti pembangkang terbesar, Parti Buruh mendapat undian sekitar 20 peratus dan bersedia untuk mengambil semula kuasa buat kali pertama dalam tempoh lebih sedekad.Parti Buruh, diketuai Keir Starmer, memenangi pilihan raya majlis tempatan pada awal Mei di seluruh England, dengan Parti Konservatif Sunak mengalami kekalahan pada pilihan raya besar pertamanya sejak mengambil alih kuasa Oktober lalu.Pembangkang memenangi lima pilihan raya kecil sejak Mac tahun lalu, tetapi hanya satu daripada kerusi itu Wakefield, di Yorkshire dirampas daripada The Tories.Parti Buruh juga mengintai kemenangan di kawasan pilihan raya Johnson di barat laut London iaitu Uxbridge dan Ruislip Selatan, selepas bekas pemimpin yang dicemari skandal itu sendiri meletak jawatan sebagai ahli parlimen bulan lalu.Dia berhenti selepas mengetahui jawatankuasa parlimen rentas parti selepas dia sengaja berbohong kepada penggubal undang-undang mengenai parti yang perintah kawalan pergerakan semasa wabak COVID-19 dan telah mengesyorkan penggantungan 90 hari.Parti Liberal Demokrat berhasrat untuk membatalkan majoriti 20,000 Tory di Somerton dan Frome, selepas ahli parlimen Torynya David Warburton meletak jawatan berikutan pengakuan menggunakan kokain.- AFP


Lebih sejuta pengumpul tin aluminium di Brazil

SAO PAOLO, 20 Julai- Shirlei Aparecida de Souza menggunakan kakinya untuk meleperkan tin minuman kosong yang dikumpulkan dari lorong-lorong di kawasan kejiranan Sao Paulo. Ia menjadi mata pencarian tidak menentu kepada rakyat miskin di kawasan itu selain berfungsi sebagai perlindungan alam sekitar Brazil.Menurut data daripada Recicla Latas, sebuah badan industri kitar semula pada tahun 2022, kira-kira sejuta pengumpul seperti Aparecida de Souza yang mengitar semula tin aluminium.Brazil merupakan negara peneraju di dunia bagi mengitar semula tin minuman. Rekod itu mengenepikan Kesatuan Eropah, yang mengitar semula bahan tersebut iaitu 73 peratus, dan Amerika Syarikat dengan 60 peratus.Recicla Latas berkata usaha kitar semula negara itu telah menghalang kira-kira 16.5 juta tan pelepasan gas rumah hijau dalam tempoh 10 tahun lalu.Bagi Aparecida de Souza, dia mengumpul tin bagi kelangsungan hidupnya.Kebanyakan tin tersebut dikutip di tepi  jalan, tong sampah atau tapak pelupusan sampah, dan kemudian menjualnya ke pusat pengumpulan kitar semula.Dia berjaya memperoleh kira-kira lebih $4, sehari. "Cukup untuk membeli keperluan, sebungkus nasi, kacang hitam dan kadang-kadang daging," katanya kepada AFP.

(Aparecida de Souza memijak tin sebelum dijual/AFP)

Aparecida de Souza juga merupakan tonggak kepada lima anak perempuannya di daerah kota metropolis terbesar di Amerika Latin.Dengan memakai selipar, kemeja-T dan seluar pendek, Aparecida de Souza meninggalkan rumah setiap hari pada waktu subuh bagi mengumpul tin. Dia memerlukan hampir 70 beg sampah hitam bagi sekilogram aluminium yang dijual pada harga lebih $1.Kerja itu adalah "mata pencarian," keluarganya yang dimulakan oleh ibunya sejak berusia 15 tahun, katanya kepada AFP."Aluminium dijual pada harga yang lebih tinggi daripada bahan lain seperti kadbod, selain ia lebih ringan untuk dibawa."Aline Sousa da Silva, seorang aktivis yang mewakili pengumpul bahan kitar semula, berkata terdapat "ramai persaingan" bagi mengumpul tin.Kadar kitar semula bahan lain di Brazil jauh lebih rendah berbanding tin, kira-kira empat peratus secara purata.Menurut pengarah di Recicla Latas Renato Paquet, hampir 430,000 tan tin dikitar semula pada tahun 2022.Angka itu bersamaan dengan kira-kira 31.8 bilion tin.- AFP